abedanira │iya ananira iki │winengku kodratireng Hyang │sinandi kaduman takdir │sayekti neng Hyang Widi │ aneng kodrating Hyang Agung │ pan kodrating kawula │ kumandel marang ing takdir│ eklasena yen wus takdire tumeka│
- │Aworing Gusti kawula │jiwanta lawan Hyang Widi │yen munkir ing takdirira │ munkir titahing Hyang Widi │ puniku kapir musrik │ lire karem anyakutu │ titinen kang sanyata │ dadi anteng tur pratitis │ titisena suhut wruhing kodrat 'Ullah│
- │Jaba jro roroning tunggal│ yeku isbat lawan napi │ ana dene kawruhe lirnya │ kawruhing Hyang kang linuwih,│ yeku datan kalempit,│ waskita ing nguwis during │tan kilap tan asamar │ maring wujud kang sajekti │dadi tunggal pamoring Gusti kawula│
- │Pan ing kono patrapira │ sejene kang ngawruireki │ sinandang Iradating Hyang │sinerung aralireki │ tegese angadangi │ ing driyanira kang wanuh │lan pancadriyanira │weh pantog petenging ati │ anunulak marang kawaspadanira│
- │Sarehna tyas kang santosa │rehning ngaral kang ngawruhi │ aya ngemeng panarima,│ trimanen ganyaran Widi │daupna myang kedaping │ iradatira kang agung │ ing kono yen wus nyata │ tetepe atunggal kapti │ yeku mangka loro-loroning atunggal│
- │Lorone ngaral kawula │ wiji ing uyar sawiji │obag-osik ing kawula │meneng muni kang awening │yen nembah lan amuji │ tan ana jujug jinujug │ pujine mung raharya │ raharyane wong sabumi │ barang polah tingkah iku krana Allah│
- │Solah bawa wekas arsa │ yen ta eklas lair batin │ dene tegese kang cahya │cahyaning Hyang Maha Suci │ kawawa amadangi │ yagad cilik yagad agung │ Hyang kang Murbawisesa │ warna lintang lawan sasi │ kabeh ingkang sumorot cahya kang murba│
- │Mada cahya nora kena │ pinada pan anglimputi │ ing alam sahir kabirnya │kang sestu cahyaning Widi │ Sumanding amadangi │ yagad gung akeh kamlimput │ mamoring cahya nira │ prabadane sajroning kapti,│ anrambahi prabawa andiwangkara│
- │Pira-pira prabawanta │ tangi turu malku linggih │ ya cipta kuwasanira,│Pribadi ingkang mastuti │ tamtu Nuring Hyang Luwih │ den waspada ing pangangkuh │ kukuhen utamanya │ tuman tumemen ing Widi │satuhune sireku sarasaning Dat│
- │Polah tingkah saking Allah │ ngawruhi bedane tunggil │ rehning apes duwekira │ ngrogoh alamun antuk sih│ sengsemana kang yekti │ Wiradat ingkang sestu │ teka neng aklasira │ iku mbokmenawa keni │ padang iku pratanda antuk sihira│
- │Ing lohkilmakput Manawa │ agung pamoring tateki │ iya tegese anuksma │ sinuksma mungguh Hyang Widi │ dene kang ngati-ati │mring badan temen nyateng mu │ laire kawruhana │ kawisayaning ngaurip │uripira ananira sangkan paran│
- │Mangkana bangsaning cahya │ dene cahya bangsa napi │ sayektine isbat ugi │napine pan napi jinis │ pamoring bangsa gaib │ warnane cahya wowolu │dene kang catur warna │ pratandanira Hyang Widi │ angobahaken amosikkaken ing kawula│
- │Kumalebat ingkang cahya │ pratanda sira antuk sih │ ing Hyang kang amurbeng Alam │ tanapi antuk prihatin │ tuna kalawan bati │ ing kono pan wus tinemu │ tan kena tinampika │ miwah tan kena pinilih │tampanana ing nikmat lawan manpangat│
- │Warna kang catur namanya │ abang ireng kuning putih │ iku kodrating kanyatan │ maweh senengning ngaurip obahing bumi langi │ Sir'ullah ing wastanipun │ iku sira den awas │ marwasa ilapat yati │ ana maneh cahya kang dadi pratanda│
- │Gogolongan dening cahya │ tri warna wenes awening │ sajuga yenar pratanda,│ lara kapenaking diri │ miwah raharjeng diri │ dene putihing warneku │ meh singgal ing kadunyan │ dene ingkang warna abrit │pratandane elingan sabarang karya│
- │Mrabani cahya kang nyata │ yeku isbat napi jinis│ puniku rencananing tyas │ sring napi yamaning pati │sapisan anempeli │ ingkang awas eklas emote │ wawasen den waspada │ angudi sampurneng pati │ sedyanira dadi kantining Hyang Suksma│
PUPUH XXXII
K I N A N T H I
- │Dene lakune ing suhut │ suhut tegese wus muklis │ muklis wustan karem dunya│tan ana rarasan malih │ nora lara lan nora sak │ tan suka datan prihatin│
- │Kaananing Kang Maha Gung │ purbawasesaning muklis │Hyang Suksma dadekken Alam │ myang akarya bumi langit│ isen-isenning bawana │ manusa tinitah luwih│
- │Tan na uni tanpa wujud │ kang awujud tanpa uni │ tan arupa tanpa ganda │ana ganda tanpa name │ kang wujud datanpa nyawa,│kang nyawa datanpa osik│
- │Ana wening tanpa ndulu │ Allah iku tanpa warni │ kang mujud datanpa nyawa │ ana wuwus tanpa warni │ kang wujud datanpa nyawa │ kang nyawa datanpa muni│
- │Kang lungan tan nedya mantuk │ kang mulih tan lunga nguni │warna-warna titahing Hyang │ sinandang titahing Widi │ sami sinung kanikmatan │munpangat murahing Widi│
- │Kabeh rusak yektinipun │ tan ana langgeng sawiji │ mung manusa kang kinarya │ tinitah luhur pribadi │ ana rusak ana ora │ urip langgeng pribadi│
- │Yati-yatine pan iku │ kang murba wiseseng dasih │ tunggal lawan muklisira │ tan ana sipat kakalih │ wruha bedaning atunggal │tunggalena nala ening│
- │Yangjine prabedanipun │ muklis tinariman ing sih │Sih ing Hyang marang ing sira │ tegese panrimaneki │ adepira ing Hyang Suksma │ iku sayatine muklis│
- │Ing kono prabedanipun │ barang rehira wus tunggil jwa sira darbe panyipta │ kuwasa wasis pribadi │ den sukur lawan narima │ yen pinareng Sihing Widi│
- │Dadine datan kalawun │kayunira kang lestari │ lestari pamoring Suksma │ sinuksmanan kang patitis │ murwakala purbaning karsa │karyanta tansah den sihi│
- │Idepna adepireku │ dununging Hyang Maha Luwih


Kutha Prabalingga
Kutha Prabalingga iku salah siji kutha ing Jawa Wétan, jembar wilayah kutha iki ± 25,24 km² utawa --- hektar.
Bab lan Paragraf
Geografis[sunting | sunting sumber]
Kutha Prabalingga dumunung ing 7º 43' 41" nganti 7º 49' 04" Lintang Kidul lan 113º 10' nganti 113º 15' Bujur Wétan. Jembar wewengkon Kutha Prabalingga ya iku 56,667 Km². Kutha Prabalingga minangka dhaérah transit sing ngubungaké kutha-kutha : Banyuwangi, Jember, Bandawasa, Situbanda, Lumajang, karo kutha-kutha : Pasuruan, Malang, Surabaya.
Tapel wates wilayah administrasi Kutha Prabalingga: 1. Sisih Lor : Selat Madura 2. Sisih Wétan : Kecamatan Dringu Kabupatèn Prabalingga 3. Sisih Kidul : Kecamatan Leces, Wonomerto, Sumberasih Kab. Prabalingga 4. SisihKulon : Kecamatan Sumberasih Kabupatèn Prabalingga
Kutha Prabalingga nduwèni owah-owahan iklim 2 jinis saben taun, ya iku mangsa rendheng lan mangsa ketiga. Ing kondhisi normal, mangsa rendheng ana ing sasi Nopember nganti April, déné mangsa ketiga ana ing sasi Mei nganti Oktober saben taun. Gunggung curah udan ing taun 2007 saka asil pamantauan ing 4 stasiun pengamatan udan sing ana ing Kutha Prabalingga, kacathet 1.072 mm lan dina udan ana 63 dina.
Pamaréntahan[sunting | sunting sumber]
Sacara administrasi pamaréntahan Kutha Prabalingga kapérang jaroning 3 (telung) Kecamatan lan 29 Kelurahan.
- Kecamatan Mayangan ana 11 Kelurahan.
- Kecamatan Kademangan ana 9 Kelurahan.
- Kecamatan Wanaasih ana 9 Kelurahan.


text:
ang Suksma ||
2. Kawimbuhan ing Hyang Widi | pêpêsthèn kang winaskitha | tan jumangkah lamun dèrèng | tumindak têkdiring jangka | dadya wruh ing wêkasan | mangsaning sèstu lan uwuk | kang winawas sajroning tyas ||
3. Babagan kalih prakawis | kang luhur kêlawan andhap | pandum budi lan badanne | wus pae paekanira | kabubruh anrang cipta§ Prayoginipun / kabubuhan nrang sipta /. | kang bangsa badan akudu | sarat takiyar prantinya ||
4. Punika dhauping ngèlmi | agami Buda lan sarak | tandha ahli kaluhure | munajad lawan mumuja | sami bangsa Pangeran | tan kêna sor kulanipun | wus wasis ing kawaspadan ||
5. Kêrana sang adi Panji | kêrtarta Ino Koripan | tan rêkasèng rèh palugon | anthang pamrêp mring soring prang | wijayèng surèng rana | angimpun ngincum§ Prayoginipun / ngincupa /. para rum | rampas rarasing asmara ||
6. Katêmbèn têmbayaning sih | kênya kênyaring karsikan | katrêsan suh sutrêsnane | kumambêg nor manoara | juwêt mangajab-ajab | hyan ring sang adi tumênggung | mèsi pahyasing wanita ||
7. Tan pae lan kang wus mukik | mustakik mungguhing Allah | oliya gosul ngalame | kinadar wayasirlika | amrih§ Prayoginipun / amri /. mahdud ngudatan | bili sami la yap kabu | paholanasran ngajijan ||
8. Tan wontên pakèwêdnèki | palaling pênggawenira | wus tan ana bubundhêle | sinung gampang ing pangucap | datan ming-kalih sabda | pitulung kamulyanipun | karaton jaman akirat ||
9. Misèsèng rahmating akir | mêngko pintên-pintên nikmat | datan wontên tontondhene | anjawi ingkang kadyèka | kang sinung ramhat Allah | puniku sèstu linuhung | kang abangsa kêluhuran ||
10. Sujana lan ngulama di | ratu kalawan pandhita | apan tunggil babagane | ratu rahmating bawana | marsi rahmat akerat | rahmating ratu yèn èstu | têmtu tumêkèng akerat ||
11. Rahmat pandhita yèn yêkti | têmtu tumêrah ing dunya | kang ro puniku tan pae | kabir sahir kabibolah | kalipan bakdallulah | ratu sinung kuwasèku | akarya mulyaning bala ||
12. Rêsi sinung kuwasèki | karya sampurna ing sabat | sabat kang sampun sinung sèh§ Prayoginipun / rèh /. | Hyang Suksma akarya titah | pan kinarya kalipah | ratu pangadilanipun | sakèhing kaulyaning Hyang ||
13. Pandhita ngapalkên ngèlmi | kang sulih mulang supaya | eling yèn kinarya§ Prayoginipun / kinaryèng /. Manon | urip wêkasan pêjah |Kurang satu suku kata: urip wêkasane pêjah. mila kita punika | anguluri§ Prayoginipun / angluluri /. kang wus luhur | supaya tunggil babagan ||
14. Jayèngrêsmi Jayèngragi | katri lan Ki Kulawirya | karênan miyarsa linge | ramping patitising sabda | sira Ki Wargasastra | kang parap Sèh Sidalaku | aprama-kawi ngulama ||
15. Pantês linêkêt ing asih | mring wong agung wiryèng praja | kang lukita ring sastra rèh | tan akuciwèng wacana | salirning bangsa bantas | Ki Kulawirya amuwus | alon mring Ki Wargasastra ||
16. Ngong tanya kakang Kiyai | mênggah srat Paniti-sastra | inggih punapa pedahe | nauri Ki Wargasastra | puniku panêngêran | ing ngèlmi ingkang kadulu | dora lan sêmbadanira ||
17. Agamêl thika ginusthi | mètnirèng kata tang wuryan | kirtya ring pustakeng jarwe | dhan têkang§ Ing Sêrat Cênthini Pisungsung / teki /. purwakèng lêkas | yan janma ta tar wikan | nêngguh ring subasitèku | yeka mudha punggung rannya ||
18. Lwirning mudha bodho yêkti | têgêsing punggung pan punggal§ Prayoginipun / pugal /. | wong kang asor pêmilihe | lir sêlusup ing pawuhan | solahe têmah nistha | amêrusul dhawul-dhawul | dadya paguywaning janma ||
19. Tangèh lukita ing bangkit | kalulut ing ina papa | kêrasan dadya cêmporèt | Ki Kulawirya alatah | myang putra kalihira | karênan suka gumuyu | liringan sasmitèng prana ||
20. Ki Wirya malih tanya ris | lajêngipun ingkang murat | Ki Wargasastra wuwuse | murate kang subasita | kang dhingin sila-krama | tar wang basa krama nêngguh | sila lungguh kang prayoga ||
21. Krama wuwus ingkang manis | lir palungguhan |Kurang tiga suku kata: lir palungguhan isthanya. dèn-pênêd mungguh tatane | kadi ta wong ambêndara | lawan wong ambaturan | miwah sapêpadhanipun | sor luhur sayêkti beda ||
22. Krama jênênging nrêpati | akarya titining bala | bala tan winênang kabèh | anêrak nitining nata | kang sampun winalêran | wêwalêr sor lawan luhur | patrap pangulahing praja ||
23. Saurutira kadyèki | praja desa myang urakan | tan kêna carup salire | yèn ing jaman tan wikan |Kurang satu suku kata: yèn ing jaman datan wikan. subasita prêsasat | ingaran nora wêruh |Kurang satu suku kata: ingaranan nora wêruh. arasa kang nêm prakara ||
24. Kêcut pait pêdhês asin | sêpêd manis kang sad-rasa | lir wong tan nginang pamine | nèng palungguhan ing kathah | kucêm seta lathinya | ingkang mêkatên puniku | yèn wontên rêrasan sastra ||
25. Arsa ngucap nora bangkit | mênêng mukanira kadya | lènging guwa pêlongone | lêgêg-lêgêg lir gupala | mêmêdèni sinawang | mulêlêng angunggut-unggut | awêsana butêng ing tyas ||
26. Samya gumuyu miyarsi | tamu tri rêsêp ing driya | Ki Wargasastra sojare | mêkatên malih bab wisa | wisane wong anêmbah | ngabêkti marang Hyang Agung | rinewang crobo tyasira ||
27. Kêthu nêlutuh ing kapti | dadya rêgêd tanpa iman | pan ilang pangabêktine | yêkti datan katarima | pujine lir talut

config: jv


text:
jo ing dhusun Lodoyong. Papan ingkang ngginakaken tembung Serok uwuh [serᴐ? uwUh] inggih menika wonten Ds.Merdikorejo, Ds.Margorejo, Ds.Pondokrejo, Ds.Sumberrejo, saha
Ds.Banyurejo menika ing sedaya dhusun, wonten Ds.Margorejo menika sedaya dhusun kejawi Lodoyong saha Krasakan, saha wonten Ds.Tambakrejo menika ing sedaya dhusun kejawi Semampir. Papan ingkang nyebutaken pirantos cikrak ngginakaken tembung Erok-erok [erᴐ?] menika wonten Ds.Mororejo ing dhusun Pringapus saha Domban. Papan ingkang nyebutaken pirantos cikrak ngginakaken tembung Kreyeng [krεyεŋ] inggih menika wonten Ds.Mororejo ing dhusun Karanggawang.
c) Tepas
Tepas inggih menika ilir awujud namnaman deling ingkang gadhah gagang utawi garan ingkang jejeg (Poerwadarminta, 2011: 707). Wonten panaliten menika kapanggihaken 3 variasi kangge nyebutaken pirantos Tepas [tepas] inggih menika Kepet [kǝpǝt], Tepas [tepas], Kipas [kipas]. Papan ingkang nyebutaken pirantos Tepas [tepas] ngginakaken tembung Tepas [tepas] inggih menika wonten Ds.Merdikorejo ing dhusun Gondanglegi, Soka Tegal, Soka Binangun, Soka Wetan, Soka Mattani, Sono Wetan, Sono Kulon. Wonten ing Ds.Lumbungrejo, Ds.Margorejo, Ds. Mororejo, Ds.Pondokrejo, Ds.Sumberrejo, Ds.Tambakrejo, saha Ds.Banyurejo menika mayoritas dhusun ngginakaken tembung Tepas [tepas] ananging wonten ingkang setunggal papan menika
ngginakaken 2 utawi 3 variasi. Papan ingkang ngginakaken tembung Kepet [kǝpǝt] kangge nyebutaken pirantos tepas inggih menika wonten Ds.Merdikorejo ing dhusun Blumbang, Trumpon, Kembang, Kantongan A, Dermo, saha dhusun Donojayan. Papan ingkang ngginakaken tembung Kipas [kipas] inggih menika wonten Ds.Merdikorejo ing dhusun Bening saha Canggal, wonten Ds.Lumbungrejo ing dhusun Lodoyong, wonten Ds.Margorejo ing dhusun Mangkudranan saha Njati.
c) Kranjang
Kranjang inggih menika pirantos ingkang awujud nam-naman deling ingkang jarak nam-namanipun asring. Biyasanipun dipunginakaken kangge wadhah janganan utawi sayur , mbako, suket, lsp (Poerwadarminta, 2011: 389). Wonten panaliten menika kapanggihaken 4 variasi kangge nyebutaken pirantos Kranjang [krañjaŋ] inggih menika Wakul [wakUl], Kranjang [krañjaŋ], Irig [irIg], saha Tenggok [teŋgↄ?]. Papan ingkang ngginakaken tembung Kranjang [krañjaŋ] inggih menika wonten Ds.Merdikorejo ing sedaya dhusun kejawi Donojayan saha Gondanglegi, wonten Ds.Lumbungrejo ing sedaya dhusun kejawi Krasakan saha Bibis, wonten Ds.Margorejo Ds.Mororejo, Ds.Sumberrejo, saha Ds.Banyurejo menika sedaya dhusun ngginakaken tembung kranjang ananging wonten ingkang satunggal papan menika ngginakaken 2 utawi 3 variasi tembung. Wonten Ds.Pondokrejo menika ing sedaya dhusun kejawi Ngentak, wonten Ds.Tambakrejo menika ing sedaya dhusun kejawi Tambalelo, Semampir, saha Margosono. Papan ingkang nyebutaken pirantos kranjang ngginakaken variasi tembung Wakul [wakUl] inggih menika wonten Ds.Merdikorejo ing dhusun Donojayan
saha Gondanglegi, wonten Ds.Lumbungrejo menika ing dhusun Krasakan, saha wonten Ds.Pondokrejo menika ing dhusun Ngentak. Papan ingkang ngginakaken variasi tembung Irig [irIg] inggih menika wonten Ds.Lumbungrejo ing dhusun Bibis saha wonten Ds.Banyurejo menika ing dhusun Pokoh saha Kemusuh. Papan ingkang ngginakaken variasi tembung Tenggok [teŋgↄ?] inggih menika wonten Ds.Tambakrejo ing dhusun Tambaklelo, Semampir Wetan, Semampir Kulon, saha Margosono.
d) Tambir
Tambir inggih menika pirantos ingkang wujudipun kados tampah ananging wengkunipun langkung alit. Biyasanipun dipunginakaken kangge wadhah janganan utawi sayuran, gorengan, nyamikan, lsp. Wonten panaliten menika kapanggihaken 2 variasi kangge nyebutaken pirantos Tambir [tambIr] inggih menika Tambir [tamber] saha Tedho [teḍo]. Papan ingkang ngginakaken
variasi tembung Tambir [tambIr] inggih menika wonten Ds.Merdikorejo ing dhusun Blumbang, Trumpon, Kembang, Kantongan A, saha Dermo. Wonten Ds.Lumbungrejo menika ing dhusun Krasakan saha Lodoyong, wonten Ds.Margorejo menika ing dhusun Mangkudranan saha Njati, wonten Ds.Pondokrejo menika ing dhusun Ngenthak, saha wonten Ds.Sumberejo menika ing dhusun Gaten. Papan ingkang ngginakaken variasi tembung Tedho
[teḍo] inggih menika wonten Ds.Merdikorejo menika ing dhusun Donojayan, Bening, Gondanglegi, Soka Tegal, Soka Binangun, Soka, Martani, Sono Wetan, saha Sono Kulon. Wonten Ds.Lumbungrejo menika ing sedaya dhusun kejawi Krasakan saha Lodoyong, wonten Ds.Margorejo menika ing sedaya dhusun kejawi Mangkudranan saha Njati, wonten Ds.Pondokrejo menika ing sedaya dhusun kejawi Ngenthak. Wonten Ds.Sumberejo, Ds.Tambakrejo, Ds.Banyurejo, saha Ds.Mororejo menika ing sedaya dhusun ananging wonten papan ingkang ngginakaken 2 variasi tembung inggih menika tambir saha tedho wonten Ds.Merdikorejo ing dhusun Blumbang, Trumpon, Kembang, Kantongan A, Dermo. Wonten Ds.Lumbungrejo ing dhusun Krasakan, Lodoyong. Wonten Ds.Margorejo ing dhusun Mangkudranan saha Njati, wonten Ds.Pondokrejo ing dhusun Ngenthak, saha wonten Ds.Sumberejo ing dhusun Gaten.
e) Kranjang / Tas kranjang
Kranjang inggih menika pirantos ingkang awujud nam-naman deling ingkang jarak

dataset: HuggingFaceFW/finepdfs


Siraman
Siraman iku salah siwijiné rantaman ing upacara pengantènan. Acara siraman iku upacara pralambang kanggo ngresikaké jiwa calon pengantèn. Upacara iki dianakaké sedina sadurungé ijab kabul ing omahé calon mantèn. Padatan mapan ing bagéyan omah sing rada kabuka kaya ing plataran mburi omah utawa ing taman ngarep omah. Sing nyiram sepisanan biasané wong tuwa calon mantèn, banjur diterusaké déning para sedulur liyané, lan uga pemaès nganti gunggung pitu.
Uba rampé[sunting | sunting sumber]
Uba rampé sing kudu disiyagakaké antara liya:
- Wadhah banyu saka bahan tembaga utawa perunggu
- Banyu sing kanggo nyiram (diarani toya perwitasari)sing kajupuk saka 7 sumber
- Kembang setaman sing dumadi saka kembang mawar, kembang mlathi, kembang kantil (kembang cempaka utawa kembang gadhing) lan kembang kenanga
- Wedhak teles limang werna kanggo sabunan
- Shampo tradhisional saka awu merang
- Duduh klapa
- Banyu peresan jeruk
- Klapa loro sing ditalèni dadi siji
- Kursi cilik sing dibungkus nganggo klasa amoh
- Kain putih
- Godhong dlingo-benglé
- Kain bangun tulak patang pola kanggo nglawan hawa sing ala
- Kain tenun lurik pola yuyu sekandhang lan pola watu
- Kain batik motif grompol lan nagasari
- Andhuk
- Kendhi
- Gayung (siwur).
Rantaman Upacara Siraman[sunting | sunting sumber]
Rantaman ing upacara siraman, yaiku:
1. Masang Bleketepe lan Tuwuhan nduwèni ancas minangka kanggo ngèyupi papan kanggo mantu. Sing masang bleketepe yaiku wong tuwa saka pengantèn putri kanggo pralambang gotong royong wong tuwa kekalih kang dadi pangayom ing kulawarga. Déné tetuwuhan sing dipasang, yaiku: cengkir gadhing, gedhang raja sawité, tebu wulung, ron alang-alang, ron kluwih, ron apa-apa, wulen pantun, lan ron waringin. Tetuwuhan kuwi kanggo pralambang pengarepan supaya pengantèn kekalih énggal éntuk momongan. [1]
2. Ngirim Toya Perwitasari menyang Calon Pengantèn Priya yaiku sawisé toya 7 sumber dicampur karo kembang setaman, dijupuk sethithik banjur dikirim menyang omahè calon pengantèn priya. Sing ngirimaké yaiku wakil saka kulawarga sing diarani duta saraya.
3. Sungkeman Sadurungé siraman, calon pengantèn sungkem marang wong tuwa kanggo njaluk pangapura lan pangèstu anggoné arép mbangun abaléwisma.
4. Dedonga
5. Siraman Sing nyiram sepisanan yaiku bapak calon pengantèn banjur ibu pengantèn lan diterusaké para pinisepuh uga kalebu juru paès. Sawisé kuwi, banjur calon pengantèn wudlu nganggo banyu sing dipancuraké saka kendhi dening bapak calon pengantèn.
6. Pagas Rikma Sawisé siraman banjur diterusaké upacara pagas rikma utawa potong rambut. Potongan rikma saka pengantèn kekalih banjur didadekaké siji banjur ditanem ing upacara tanem rikma.
7. Dodol Dhawet Tatacara ing siraman iku nganggo dodol dhawèt. Iki nduwèni pralambang lan pangajab supaya ing upacara dhaupé penganten suasanané bisa rengèng. Sing dodol dhawet Ibuné penganten putri, déné bapaké mayungi ibuné, karo nyeyuwun ing ngarsané Gusti Kang Maha Agung, muga-muga uripé calon pengantèn bisa sesrawungan karo liya lan seneng dèdana. Sing nukoni dhawet yaiku para tamu lan dhuwit kanggo tuku nganggo dhuwit krèwèng/wingko (pecahan gendhèng). Werdiné (tujuané) dodolan dhawet yaiku: wong omah-omah iku lanang wadon nggayuh jejegé balé wisma (balé omah), supaya tandhan padha-padha marem ing ati (ayem, tentrem). Werdiné dhawet iku arum lan enak rasané, lan bisa ngresiki ganda sawisé dhahar, mula tatacara ngombé dhawet iku tiba tatacara kang keri dhèwe. Kamangka, werdiné dhuwit krèwèng kuwi saka lemah, amarga manungsa iku asalé ya saka lemah kang lantaran bapa biyungé, asalé saka Gusti Allah.
8. Potong Tumpeng Kamulyan Bapak saka pengantèn putri motong tumpeng kamulyan banjur diwènèhaké ibu banjur didulangaké pengantèn putri.
9. Dulangan Pengantèn putri lenggah kaapit bapak ibu banjur didulang.
10. Kembul Bujana Andrawina Para tamu dhahar sesarengan.
Sesaji[sunting | sunting sumber]
Sesaji jroning acara siraman arupa tumpeng, panganan-panganan adhem, gedhang lan woh-wohan liyané, endhog pitik, klapa sing wis dibukak kulité, gula klapa, lentéra, kembang telon kenanga, mlathi lan kantil, pitung werna bubur, kuwé-kuwé legi, panganan saka beras ketan, lan ingkung.
Upacara adat siraman iki uga isa ditemokaké neng rantaman upacara pengantènan adat suku-suku liya neng Nusantara.
Deleng Uga[sunting | sunting sumber]
Cathethan sikil[sunting | sunting sumber]
- Susunan Acara Siraman (dipunundhuh 27 Juni 2012)


15 sami sirna babar pisan. Cacahing tiyang ingkang kasangsaran dèrèng kasumêrêpan. Miturut wartos ingkang kantun, têtiyang ingkang tiwas kintên-kintên 250.
Ngapuntên dêdosan. President Benesj ing Tjsecho Slowakije anandhatangani sêrat karampungan bab ngapuntên têtiyang dêdosan 1000, ingkang kadakwa gadhah tindak mitênah, kajawi ingkang pancèn dosa agêng tuwin sêpiyun.
Sisa granaat anjêblos. Ing sacêlakipun Nervesa Della, Italie, wontên lare manggih sisa granaat ing kala jaman pêpêrangan. Granaat wau lajêng dipun bêkta, wusana lare wau dhawah, granaat wau anjêblos, larenipun tiwas. Wontên lare 9 ingkang tut wingking ugi sami tiwas.
ASIA.
Nunggilakên golongan. Wontên wartos, bilih ministêr babagan salêbêting praja Jêpan, Admiraal Suetsugu, badhe mangagêngi sawarnining golongan pakêmpalan pulitik, supados sagêd nunggil dados pakêmpalan kabangsan.
Bom anjêblos wontên salêbêting motor mabur. Satunggiling motor mabur ingkang anggêgana saking Hongkong dhatêng Hankow, ingkang dipun tumpaki T.V. Soong tuwin bangsa Tionghwa sanès-sanèsipun ingkang pangkat inggil, nalika wontên têngahing margi wontên bom ing salêbêting kanthong post anjêblos.
AMERIKA.
Tampi wêlingan motor mabur. Miturut wartos, Amerika nampi wêlingan motor mabur saking Inggris 100 iji, sami motor mabur pirantos pêrang, kangge ambucal bom, ingkang lampahipun rikat sangêt.
AFRIKA.
Tindakipun tilas Nata Ngabêsi. Tilas Nata Ngabêsi mêntas kintun sêrat dhatêng Volkenbond, ingkang suraosipun taksih badhe ngintunakên wêwakil ing parêpatan.
--- 524 ---
Wêwaosan
III. Lêlampahanipun Budimirowic.
69
Para nyai-para nyai wau lajêng enggal-enggal murugi gustinipun. Sarêng sami sumêrêp wontênipun griya tiga wontên ing sangajênging kaputrèn ingkang sakalangkung èdi wau, gumunipun tanpa upami. Dene Dèwi Sabawa piyambak, botên beda kadosdene limrahipun para wanita, inggih lajêng kapengin sumêrêp mênggah kawontênanipun griya tiga wau. Salajêngipun sang putri nuntên enggal-enggal busana, mawi ngagêm dhuwung, sarta lajêng ajak-ajak salah satunggal putri santana mêdal saking kaputrèn prêlu amriksani kawontênanipun griya enggal tiga punika. Sarêng dumugi ing griya ingkang ôngka satunggal, sang putri kèndêl amirêngakên wontên ing jawi. Ing nglêbêt kamirêngan kumrincinging arta êmas tuwin salaka ingkang sawêg dipun etang ing tiyang. Malah sajatosipun punika bandhanipun Budimirowic ingkang sawêg kaetang saha kawadhahan ing pêthi. Sang putri lajêng murugi griya sanèsipun saha lajêng amirêngakên kanthi yêktosan. Ing nglêbêt griya ngriku sang putri mirêng suwaraning tiyang klêsik-klêsik: Inggih punika tiyang èstri sêpuh ingkang sawêg anêmbah dhatêng Pangeranipun, amêmuji sarta anênuwun supados anakipun jalêr sagêda wilujêng lan sênêng gêsangipun. Salajêngipun sang putri nglajêngakên tindakipun dhatêng griya ingkang ôngka tiga, wontên ing ngriku sang putri inggih lajêng amirêngakên malih. Ing nglêbêt kamirêngan suwaraning clêmpung mawi dipun timbangi ing suwara ingkang êmpuk lan sakeca, sarta mawi dipun gerongi dening para mudha sawatawis. Awit ing kala punika Budimirowic sawêg sênêng-sênêng kalihan para andhahanipun.
Ing sanalika punika ing sanubarinipun wanita kêkalih wau tuwuh manahipun kapengin sangêt lumêbêt ing griya ngriku prêlu badhe anêksèni anggènipun para mudha sami sênêng-sênêng wau. Kanthi alon-alon putri kêkalih wau lajêng ambikak kori ingkang anjog ing kamar ingkang ôngka satunggal. Ing nglêbêt ngriku katingal sae lan asri sangêt, pangêcètipun êpyan angemba ngawiyat anggadhahi raos gêsang sayêktos, wulan saha lintang-lintangipun ingkang abyor sumorot amadhangi ing kamar wau, dene ing pojoking kamar sulak abrit pêpêthanipun surya ingkang badhe mlêthèk. Saking ngriku putri kêkalih wau lajêng sami nginjên ing salêbêting kamar sanèsipun. Mênggah kawontênanipun kamar ingkang ôngka kalih punika, kajawi langkung jêmbar ugi langkung èdi katimbang kamar ingkang ôngka satunggal. Ing salêbêtipun kamar ngriku wontên para mudha ingkang sami mangangge sarwa sae lan pèni cacahipun tigang atus, ingkang ing kala punika sawêg sami jêjogedan tuwin têtêmbangan. Nanging dumadakan ing wêkdal punika para mudha wau ujug-ujug sami sumêrêp dhatêng sang putri, lan sadaya lajêng sami kèndêl anggènipun sami jêjogedan tuwin têtêmbangan sarta lajêng sami nyawang dhatêng sang putri wau. Dèwi Sabawa sakalangkung kagèt, sakala punika karaos sariranipun sakojur gumêtêr, tuwin mastakanipun karaos mubêng. Sarêng Budimirowic nyumêrêpi ingkang makatên punika, enggal-enggal lajêng murugi sang putri, nyandhak astanipun saha lajêng umatur dhatêng sang putri makatên:
Sangêt bingahing manah kula, dene panjênênganipun sang putri, putra kapenakanipun Prabu Wladhimir, krêsa angrawuhi ing pondhok kula punika.
Priksa wujuding tiyang anèm ingkang bagus tuwin karêngga ing busana wau, sang putri rumaos kapranan panggalihipun, nanging mêksa katingal lingsêm sangêt, ewasamantên, sang putri lajêng amangsuli makatên:
Nuwun, lan kaparênga kula ngaturi sugêng panjênêngan Sang Budimirowic, dene panjênêngan samangke sampun dumunung wontên ing ngriki. Walèh-walèh pun


text: namung mligi ingkang wonten


Banyuwangen
Tlatah Banyuwangi diubengi pegunungan ing kulon, lan lautan ing kidul wétané. Dadi, tlatah iki ora akèh kaprabawa karo Budaya Mataraman lan Budaya Arekan. Prabawa sing paling kuat mengaruhi tlatah lan budaya Banyuwangi iku saliyané prabawa Jawa, ya prabawa Bali lan Medura. Prabawa Bali paling katon ing kabudayaaning Banyuwangi amarga ing jaman biyèn Blambangan naté dadi siji pamarèntahan karo Karajan Bali.
Banyuwangi sugih karo anéka rupa kebudayaan lan kasenian. Wong Banyuwangi, utamané Lare Using paling bangga karo bedhané kabudayané tinimbang tlatah Jawa liyané.
Seni Tradisi khas Banyuwangen[besut | besut sumber]
Seni Tradisi khas Lare Using iku antarané:
- Janger Banyuwangen
- Gandrung
- Seblang
- Hadrah Kunthulan
- Angklung Caruk
- Patrol
- Drama Rengganis utawa Prabu Roro
- Barong
- Jaranan Butho
- Gedhogan
Janger Banyuwangen[besut | besut sumber]
Saliyané Janger, kasenian iki uga diarani Dhamarulan utawa Jinggoan. Janger Banyuwangen iki milané saka seni drama Andhé-andhé Lumut, nanging samubar iku kesenian Andhé-andhé Lumut iki ing 1920an dipadukaké karo kasenian Tari Arja sing digawa saka Pulo Bali.
Kasenian campuran iki banjur diarani Jangeran lan dipentasaké ing panggung-panggung hajatan. Kasenian iki fungsiné tambah manèh ing jaman perang kamardikan, akèh para pejuwang sing nyamar dadi seniman Janger, saliyané supaya Walanda lan para teliksandhiné ora ngonangi, samaran iki mau dianggo dadi cara ngolèhi katrangan-katrangan sing mengkoné disebaraké ning para pejuwang.
Janger utawa Dhamarulan utawa Jinggoan iki banjur kasebar ning saindhenging Banyuwangi. Malahan nganti nyebar tekan tlatah Malang ing taun 1950an disebarké karo para wong Banyuwangi sing pindhah ning tlatah-tlatah kasebut. Kasenian iki intiné nyritakaké lakon Damarwulan lan Minakjingga. Lakon Minakjingga ing Banyuwangi digambarké dadi raja kang adil, apik tur merjuwangké kamardikané Blambangan saka prabawané Majapahit lan uga digambarké nduwé candra kang bagus, ora kaya gambaran Minakjingga saka carita Majapahit.
Sing khas saka kasenian iki, ya iku tata busana, tata gamelan, lan basa sing dipituturké. Tatabusanané nganggo tatabusana cara penari Arja saka Bali, gamelané nganggo gamelan Bali nanging lagu sing dipentaské lagu-lagu Banyuwangen, lan pituturané nganggo Basa Jawa alusan sing kerep panjenengan midhanget ing Kethoprak Kulonan.
Lakon Janger iki diwiwiti saka tari-tarian sing asalé saka Banyuwangi utawa Bali. Misalé ana sing mentaské Tari Pendhet utawa Legong Kraton, ana manèh sing mentaské Tari Gandrung, Punjari utawa Jaran Goyang. Nanging lazimé, nganggo Tari Panyembrama. Biasané pambukané ana luwih saka loro tari-tarian, lan sadurungé dibukak karo unjuk-unjuké gunungan lan kéwan-kéwan banjur ganti lakon ditengeri karo suwara mercon banting. Pagelaran Jangeran iki diwiwiti biasané saka jam 9 bengi nganti jago kluruk ing wayah subuh.
Gamelan sing dienggo ning kasenian Janger Banyuwangen iki ora béda karo gamelan Bali, ya ana gong, kecrek, kendhang, kethuk, reong, lan saron. Sok-sok ing sapérangan pertunjukan, ditambahi biola, jidor utawa angklung.
Janger iki ya ana gara-garané, lha biasané gara-gara iki arupa seni lawak kanggo nyegerké kahanan. Biasané lawakané nganggo Basa Using utawa campur Basa Indonésia. Salah siji klompok Janger sing paling misuwur ing Banyuwangi ya iku Madyo Utomo sing manggung ing Dusun Banje, Kacamatan Rogojampi lan Patoman sing asalé saka Désa Blimbingsari, Kacamatan sing padha. Saliyané loro iki ana pirang-pirang klompok Janger sing kasebar ing saindhenging Banyuwangi.
Gandrung[besut | besut sumber]
Gandrung artiné katresnan utawa dhemen banget apa yèn ing Basa Indonésia artiné tergila-gila. Gandrung wis dadi ciri tetengeré seni Banyuwangen. Asal usulé Gandrung iki rada kesaput ing pedhut, amarga milai abad 19 wis ana tandhak Gandrung lan misuwur ing jamané. Jaman semana Gandrung ditarèkaké karo wong lanang sing nganggo klambi wadon tur tindak lakuné kemayu. Nanging wong wadon pratama kang narèkke Gandrung iki jenengé Semi.
Ing taun 1895, Semi sing jaré umur 10 taun iku kena gering sing ora sumebyar. Simboké akiré nadhar yèn Semi waras arep didadèkaké Seblang, yèn ora ya wis utawa ing Using Adhung siro waras, sun dyadekeno Seblang, adhung sing yo sing. Banjur waras iku Semi didadèkaké Seblang, lan pramila iku si Semi ya nggabungké Seblang karo Gandrung ing jaman iku. Piyambaké wis tilar donya ing taun 1973. Lan Gandrung lanang pungkasan kacathet ing taun 1914.
Tarian Gandrung iki ngangge ciri kaya iki : Si tandhak nganggo omprok (makuta) sing corake Antasena (putrane Werkudara sing sirahe raseksa lan awake awujud naga). Nganggo busana sing kabuka pundhake, saliyane kelat bahu, jarit corak Gajah Oling lan kaos kaki warna putih. Saliyane iku, si Gandrung ngangge slendhang lan kadangkala kipas. Sejatine Tari Gandrung iki sarumpun karo Jaipong, Tayuban, Lengger, Joget Bumbung lan Yapong, nanging ana gayane dhewe-dhewe.
Ing Gandrung asli, biasane si Gandrung kalebu siji kelompok seni. Biasane ana pemain biolane (lara), kendhang, kempul, kethuk lan kluncing (triangle). Dimilai samubare Isya' utawa jam 9 bengi nganthi wayah Subuh, Gandrung akèh ditanggap biasane wayah Agustusan, sunatan, kawinan utawa Pethik Laut lan ajang khusus liyane. Dimilai karo Jejer sing dadi pambuka pentas Gandrung, saliyane nari si Gandrung ya kudu isa nembang. Tembang-tembang sing kerep dinyanyekake ya iku :
- Embat-embat
- Chandra Dewi
- Opak Apem
- Punjari
- Layar kumendhung
- Krimping sawi
- Seblang
Lan sapanunggale. Tembang-tembange Gandrung iki ora cuma dijupuk saka tembang-tembang Seblang sing wis kuna, nanging bisa wae njupuk saka lagu-lagu


text:
ah ngambil pangan.
4. Angambil pondhok dipun sabili
 wong Kumpeni tan purun anebah
 ngambil kang pacak barise
 kawarnaa sang Prabu
 kang lumampah kang minggah wukir
 ing Terong palangeran
 mangaler tumurun
 saking ngardi masanggrahan
 ing Cembirit sawadyabala Nerpati
 wong Kalang sudagaran.
5. Wong Cembirit butamale enting
 rinayahan serta dhinedhelan
 wong desa langkung nisake
 samya angungsii gunung
 masanggrahan mung kalih latri
 enjang Sang Nata bubar
 ngaler lampahipun
 lan wadya lebet sedaya
 lan kang putra anem Pangeran Dipati
 pangran Bei kang nama.
6. Pra tumenggung sagung mantri jawi
 sabalane tinilar sadaya
 tunggil Pangran Dipatine
 ngadhol sabalanipun
 wau lampah ira Nrepati
 lajeng mring Sokawatya
 cinatur wus rawuh
 masanggrah aneng Tempuran
 sak abala atata samya miranti
 Sokawati tempuran.
7. Henengna kang neng Sokawati
 Sri Narendra Sentika warnaa
 Metaram ingucap manehe
 pra niyaka kang kantun
angangdhol marang Kumpeni
pangeran Adipatya
lan sabalanipun
para tumenggung sadaya
mondhok wonten ing Ngumpak umangkat nuli
prapta tengah Metaram.
8. Deller maju sampun sinung uni
yen Sang Nata Kabanaran bubar
anglesi ngetan parane
ing Kabanaran suwung
Deller langkung cuwa kang galih
Deller lajeng lelampah
sabala anjujug
kandheg mondhok aneng Yogya
aneng Yogya Kumpeni arsa bibiting
gelugu kang kinarya.
9. Wong Jawane myang wong ing pasisir
sabalane rakit pabarisan
wong desa wus tarub kabeh
wong Metaram wus tarub
kula bumi ingkang sepalih
lumadi ing Ngayogya
kang sapilih tumut
wadyabala ing Metaram
ingkang nganut ngengadhol marang Kumpeni
pirang dina winarna.
10. Tan winarna denira jurit
saben dina Kumpeni angenglanggar
mring wong Metaram yudane
long linongan yen dalu
wong Kumpeni mring Yogya malih
wau wadya Metaram
mubeng lampahipun
pernahe nora karuwan
aterkadhang mondhok sawengi rong bengi
angalih pamondhokan.
11. Tigang dina kawan dina ngalih
 Pangran Dipati Mangkunegara
 yendeng ing pasanggrahane
 datan kena den etung
 saking Deres gen manggen jurit
(22) sadina prang sapisan
 ping kalih ping telu
 tarkadhang ping pat sadina
 aprang leres ngathiwul denira jurit
 datan kena ingetang.
12. Long linongan den ira ajurit
 ingkang tatû miwah kang pralaya
 datan karuwan kathahe
 saben dina atarung
 balanira Pangran Dipati
 miwah bala Metaram
 areren yen dalu
 amondhok manggen padesan
 wong Kumpeni yen dalu pan samya mulih
 makuwon ing Ngayogyka.
13. Saben injing nglanggar wong Kumpeni
 terkadang antara kalih dina
 tigang dina panglangare
 kadhang aprang lumintu
 saben dina acampuh jurit
 kang asring menang aprang
 Kumpeni amburu
 wong Metaram sring kaplajar
 saking ngathiwule kang para prajurit
 ngengadhol purun aprang.
14. Sadina pisan miwah ping kalih
 kadhang ping tiga prang ping sakawan
 aprang leres pangodhole
 sedaya tan kacatur
 dennya aprang awali-wali
 miwah gen pamondhokan
 nira wangsul-wangsul
nenggih Pangran Adipatya
lir kekeyan denny ngaben angiyumi
marang kang bala-bala.
15. Pangran Dipati arsa ngawali
para tumenggung para niyaka
sakalangkung pangampohe
sanget pamalangipun
benjang ngawakana ajurit
(23) angantepa ing yuda
lan rama Sang Prabu
pramila Pangran Dipatya
winabena munggeng pandengan upami
marma ewet tyasira.
16. Pangran Dipati emeng kang galih
pra tumenggung tinilar sadaya
bubar mangetan lampahe
mbekta wong patangpuluh
mung mantri jro ingkang angiring
wadyabala tinilar
sadaya pan kantun
Srageni miwah wong jaba
pra tumenggung niyaka wus sinung nguning
myang kang rayi sedaya.
17. Pangeran Mangkudiningrat icari
sabalane lan Pangran Purbaya
Pangran Mangkukusumane
ingkang para tumenggung
Wiradigda Sury anegan
tumenggung Jayan ingrat
Mandaraka kantun
Janapura Janegara
pan tinilar sabalane maksih baris
wadya Mangkunegaran.
18. Tumenggung Kudanawarsa kang kari
Wiranata Suramangunjaya
Suradigdaya kanthine
Kertadirya pan kantun
lan kancane pra mantri jawi
Srageni lan prang tandang
Merangga tan kantun
wong Bugis miwah tamtama
marang Kedungwaringin Pan gran Dipati
tinjo putra myang garwa.
19. Luwak Kagong sakabayan Matesih
pan kadalon lereb Paserenan
angsal taladhek karsane
pun Rembut wastanipun
kalangenan taledhek siji
kapanggih Paserenan
Sala angsalipun
enjing lajeng lampah ngetan
pan sadina rawuh ing Kedungwaringin
surup ing rawuhira.
(24)
20. Kapanggih putra myang para rabi
Raden Mas Sura kang Ngangaranyar
langkung sihe ing putrane
pulang ngasmara lulut
lawan sagung kang para rabi
nutug gennya kasukan
adhahar anginum
lan mantri jro kawandasa
pan ingunggar manahé ingkang prajurit
tuwuḥ dana myang boja.
21. Taledhekan serta nginum mawis
samyu suka mantri kawandasa
wuru dawa-dawa kabeh
mring Gusti asih lulut
tunggal darah rahosing galih
anutug akasukan
warnanen kang kantun
pangeran Mangkudiningrat
pangeran Purubaya lawan ingkang rayi
pangran Mangkukusuma.
22. Pra tumenggung kang sedaya kari
baris sawetaning lepen Ngumpak
wadyabala sapungkure
Pangeran Dipati gupuh
dipun langgar marang Kumpeni
saking Yogyka kang nglarag
pan tinubruk purun
sarta angedrel senjata
kang abaris sawetaning Ngumpak kali
geger lumayu bubar.
23. Pangran Mangkudiningrat miranti
sabalane Pangran Purubaya
Pangran Mangkukusumane
lan sagung pra tumenggung
para mantri mangsah ngajurit
lan Kumpeni ayuda tinrajang purun
kinarutug ing senjata
mung sakedhap para sentana kalindhih
pra tumenggung lumajar.
24. Dhasar tinilar Pangran Dipati
ingkang kantun lir sasapu wudhar
salang tunjang palayune
lumayu rebut dhucung
dhat


text:
uhan, utawa nggaru bumi ing lebak ngetutake lakunira?
11 (39-14) Apa sira pracaya, marga gedhe karosane? Utawa banjur sira pasrahi pagaweanira kang abot?
12 (39-15) Apa sira nemtokake, yen bakal ngulihake pametuning buminira, lan nglumpukake ing papan panutonira?
13 (39-16) Manuk unta kekablak kalawan bungah nanging apa elar lan wulu iku mratelakake katresnan?
14 (39-17) Awit endhoge ditinggal ing lemah, lan dietogake serta diangremake ana ing pawedhen,
15 (39-18) nanging lali, manawa endhog mau bisa kapidak ing sikil,
lan kailes-iles ing kewan alasan.
16 (39-19) Pangrengkuhe marang anak-anake
 keras kaya-kaya dudu anake dhewe;
 sanajan rekasane tanpa guna, ora
 dipreduli,
17 (39-20) amarga ora kaparingan
 kawicaksanan dening Gusti Allah
 lan ora dipandumi pangreten.
18 (39-21) Manawa kekablak kalawan
 gumunggung.
 banjur nggeguyu jaran lan kang
 nunggangi.
19 (39-22) Apa sira kang aweh karosan
 marang jaran?
 Apa sira kang nyandhangi suri ing githoke?
20 (39-23) Apa sira kang mbisakake mlumpat
 kaya walang?
 Panggabere kang nggegirisi medeni.
21 (39-24) Anggone thakur-thakur ing lemah
 kalawan gambira,
 anggone maju methukake gegaman
 kalawan kakuwatan.
22 (39-25) Sabarang kang nggegirisi
 digeguyu, serta ora tau wedi
 apadene ora gelem mundur manawa
 arep-arepan karo pedhang.
23 (39-26) Endhong panah kamrincing ing
 sadhuwure,
 tumbak lan towok pating cleret.
24 (39-27) Kalawan ringas lan galak lemah
 dikemah-kemah,
 serta banget notole manawa krungu
 unining kalasangka;
25 (39-28) ngerik-ngerik manawa kalasangka kaunekake;
lan saka ing kadohan wus bisa ngambus anane perang,
bantering abane para panggedhe tuwin suraking wadya-bala.
26 (39-29) Apa kapinteranira kang mulang mabur manuk wulung kalawan ngegarake swiwine ngener mangidul?
27 (39-30) Apa marga saka prentahira manuk beri iku anggone banjur mumbul lan nusuh ing panggonan kang dhuwur?
28 (39-31) Anggone manggon lan nusuh ana ing gunung parang, ing pucaking gunung parang lan ing gunung kang angel ingunggahan.
29 (39-32) Ana ing kono anggone ingak-inguk madik-madik memangsane, matane ngingat-ngingatake saka ing kadohan;
30 (39-33) anake padha ngokop getih lan ing ngendi ana bathang, manuk beri mesthi ana ing kono."
Ayub ngesorake awake ana ing ngarsaning Allah
40:1-5 (39:34-38)
40 1 (39-34) Sang Yehuwah tumuli nyambeti, pangandikane marang Ayub:
2 (39-35) "Si juru panutuh apa isih arep mabeni marang Kang Mahakwasa?
Kang nacad marang Gusti Allah iku supaya mangsulana!"
3 (39-36) Ing kono unjuke Ayub marang Sang Yehuwa:
4 (39-37) "Saestu, kawula punika asor sanget, kawula badhe ngaturaken wangsulan punapa dhateng Paduka? Cangkem kawula kawula tutupi kalayan tangan.
5 (39-38) Sapisan kawula sampun gadhah pangucap, nanging badhe boten kawula lairaken malih; malah kapeng kalih, nanging boten badhe kawula lajengaken."
Ayub katantang dening Gusti Allah
40:6-14 (40:1-9)
6 (40-1) Pangeran Yehuwa banjur ngandika manehe marang Ayub saka ing satengahing prahara, mangkene:
7 (40-2) "Mara rumantia dikaya wong lanang; "Sira bakal Sundangu, Ingsun unjukana wangsulan.
8 (40-3) Apa sira arep ngorakake pangadilaningSun nyalahake Ingsun supaya bisa mbenerake awakira dhewe?
9 (40-4) Apa tanganira kaya astaning Allah, lan apa sira bisa ngetokake swara gumludhug kaya Panjenengane?
10 (40-5) Yen mangkono awakira wenehana rerenggan kamulyan lan kaluhuran,
sira ngrasuka kaagungan lan prabawa!
11 (40-6) Esokna nepsunira kang mulad-mulad;
awasna saben wong kang kumlungkung lan sira esorna,
12 (40-7) awasna saben wong kang lumuhur-luhur iku lan dhingklukna.
Sarta wong duraka padha sira leburna ana ing panggonane!
13 (40-8) Pendhemen bebarengan ana ing njero lebu,
kunjaranen ana ing papan kang ndhelik,
14 (40-9) temah Ingsun bakal ngalembana marang sira,
amarga tanganira tengen ngolehake kaunggulan marang sira."
Rumpakan bab jaran Nil
40:15-24 (40:10-19)
15 (40-10) "Sira nyawanga jaran Nil, kang wus Suntitahake uga kaya sira.
Iku mangan suket kaya sapi.
16 (40-11) Sira mawanga karosane kang dumunung ana ing lempenge kakuwatane kang ana ing ototing wetenge!
17 (40-12) Anggone ngencengake buntute kaya wit eres,
otot-ototing pupune bebuletan,
18 (40-13) Balung-balunge kaya pipa tembaga,
ragangane kaya lantakan wesi.
19 (40-14) Iku kang dhisik dhewe katitahake dening Gusti Allah, makhluk kang kaparingan gegaman pedhang;
20 (40-15) gunung-gunung padha nuwuhake kang minangka pakane; kewan alasan padha seneng-seneng ana ing kono.
21 (40-16) Jaran Nil mau anggone njerum ana ing sangisoring wit trate, ingaling-alingan ing glagah lan rawa.
22 (40-17) Tetuwuhan trate padha ngayomi kalawan ayang-ayangane, serta ingubengan ing wit truntum.
23 (40-18) Sanadyan ilining banyu santer banget, kewan mau ora gumeter; sanadyan bengawan Yarden luber nempuh marang cangkeme, atine iya enak-enak bae.
24 (40-19) Apa wong bisa nyekel saka ing ngarep lan bisa ngeluhi irunge?"
Rumpakan bab baya
41:1-34 (40:20--41:25)
41 1 (40-20) "Apa sira bisa nggered baya nganggo pancing, utawa njiret ilate nganggo tali?
2 (40-21) Apa sira bisa ngetrapake tali penjalin ing irunge, utawa nyublesake gantholan ing uwange.
3 (40-22) Apa kira-kira kewan mau bisa njaluk sih-piwelas marang sira,
utawa bisa calathu alus marang sira?
4 (40-23) Apa kira-kira bisa gawe prajanjian kalawan sira,
temah banjur sira dadekake batur ing salawase?
5 (40-24) Apa sira bisa


text:
Purwareja, (cara Indonésia: Purworejo) iku désa ing Kacamatan Sragi, Pekalongan, Provinsi Jawa Tengah, Indonésia.
Uga delengen
 Sragi, Pekalongan
 Kabupatèn Pekalongan
Pranala njaba
 Situs resmi Kabupatèn Pekalongan

dataset: wikimedia/wikipedia


text:
PROGRAM NO: 376
TETEDHAN PEPALANG ENGGAL SEPUH / DHAWUH PANGANDIKANIPUN GUSTI YESUS WONTEN ING GUMUK
Sedhèrèk kula, pengajeng-ajeng kula, ing dinten menika panjenengan séhat kados ing padatanipun. Pinanggih malih kaliyan kula, Lilis, wonten ing adicara Cahyaning Agesang, giyaran ingkang tansah panjenengan tengga. Kados ing padatan, kula badhé miwiti giyaran menika kanthi atur kaweruh dhateng panjenengan, ing dinten menika kita badhé ngrembag ngéngingi tetedhan pepalang supados mboten énggal sepuh. Lajeng wonten ing pérangan kaping kalih giyaran menika, ibu Arin badhé manggihi panjenengan kanggé atur siraman rohani. Sugeng mirengaken, saha sugeng raharja kanggé panjenengan.
Tetedhan pepalang énggal Sepuh
Sedhèrèk kula, ing rikala enèm padatanipun kita menika kirang migatosaken prekawis keséhatan, karana badan kita dèrèng nedahaken wontening prekawis ngéngingi bab keséhatan. Nanging ing rikala sepuh, kita nembé ngrumaosi bilih kathah njedhulipun gangguan keséhatan. Kados ingkang kita sumerepi, bilih sangsaya tambah umur. kita lajeng ngalamani manéka-werni reribahan. Wonten pirantos-pirantosing badan sami wiwit mandhap kaginanipun, kados ta, kaginanipun pandeleng, kaginanipun otot, kaginanipun pamireng, saha sanès-sanèsipun ingkang wiwit mandhap. Mandhaping sedaya pirantos badan menika karana sèl-sèl badan wiwit sami kendho kekiyatanipun sacara alami. Sabagéyan tiyang badhé dados sepuh langkung cepet kabandhing tiyang sanèsipun. Kita asring mireng, bilih wonten tiyang ingkang cepet sepuh. Sabagéyan tiyang samenika ngalami cepet sepuh. Bab menika dipun jalari déning faktor génétik/bèbèt saha gaya gesang. Cepet sepuh dumados karana faktor/bab gaya gesang ingkang mboten séhat, kados ta, kirang olah raga, mboten jagi pola nedha, utawi asring kénging polusi. Sanadyana dados sepuh kanthi alami mboten saged dipun kèndelaken utawi dipun cegah, nanging dados cepet sepuh taksih saged dipun éndhani kanthi ngribah cara gesang. Kita saged ngéndhani dados cepet sepuh kanthi nedha tetedhan ingkang saged nyegah cepet sepuh. Wonten sawetawis tetedhan ingkang saged dipun andelaken kanggé nyegah dados cepet sepuh.
Woh apukat ingkang kathah kita panggihaken ing peken utawi supermarket, kanyata saged nyegah cepet sepuh. Kandhutan lemak tak jenuh saha serat ing apukat, saé kanggé jagi keséhataning jantung sarta kanggé nyegah kangker. Nedha apukat kanthi ajeg, badhé mbiyantu mandhapaken kolèsterol. Salintunipun menika, apukat ugi sugih déning vitamin E ingkang kuwawa grengseng kanggé mroduksi/ndamel kolagèn, supados kulit tetep kiyel saha sumringah, tebih saking mengkerut.
Menawi kulit mengkerut sadèrèng wancinipun, kita mboten perlu kuwatos, karana wonten woh dlima abrit ingkang saged nyegah kulit mengkerut. Jat polifénol ingkang kakandhut déning woh dlima menika, kuwawa nempuh radhikal bébas, sarta vitamin C ingkang inggil kuwawa ngayomi kulit saking bentèring sunar srengéngé. Sawentawis menika, wonten senyawa ing woh dlima abrit ingkang badhé mbiyantu badan kanggé nyimpen kolagèn, saha kanggé njagi keséhataning jaringan kulit. Menawi kita asring nedha dlima abrit, pramila kita badhé kaéndhanaken saking mengkeruting kulit sadèrèng wancinipun.
Semangka ugi saged kita andelaken kanggé nyegah cepet sepuh. Kandhutan vitamin A, C, saha E ingkang inggil wonten ing semangka, adamel semangka menika dipun yakini saged nyegah kulit mengkerut. Semangka ugi ngandhut asam amino ingkang kuwawa nglancaraken rah saha ngambakaken pembuluh rah.
Lajeng manéka-werni jinis kacang-kacangan, kados ta, kacang abrit, kacang almon, kacang brol, saha kacang mété, minangka pilihan ingkang trep kanggé malangi cepet sepuh. Kacang sugih déning protein, serat, saha oméga 3, nanging bébas saking lemak jenuh. Kanggé jadi kaginanipun utek saha nempuh radhikal bébas, mangga kita sami gantos kemilan asin kita kaliyan kacang-kacangan ingkang langkung séhat.
Kanggénipun kita ingkang remen nedha ulam, menika minangka pawartos saé, karana ulam ugi saged malangi cepet sepuh. Ulam ingkang gesang wonten ing daérah ingkang hawanipun asrep, kados ta, salmon saha sardèn, ampuh kanggé malangi penyakit jantung saha setrok, karana kandhutan asam lemak oméga 3 nipun ulam-ulam menika. Kita ugi saged jagi supados kulit mboten mengkerut kanthi nedha ulam, karana ulam ugi saged ngiyataken mémbran-mémbran sèl ing kulit. Kulit kita badhé tansah mboten garing saha alus, sanadyana sampun tambah umur.
Tetedhan selajengipun ingkang saged nyegah cepet sepuh, inggih menika soklat.
Upayakaken milih soklat pahit utawi dark chocolate tinimbang milk chocolate utawi white chocolate, ingkang ngandhut manéka-werni bahan tambahan, kados ta, gendhis saha lemak. Kemilan séhat ingkang setunggal menika, sugih déning antioksidhan. Kita ugi mboten perlu malih rumaos lepat, menawi saweg kepingin ngemil, karana ngemil soklat kanyata saged adamel awèt enèm utawi ngéndhani cepet sepuh.
Samangké wonten ombèn-ombèn ingkang misuwur, ingkang ugi saged nyegah cepet sepuh, inggih menika Yougurt. Samangké yougurt dados ombèn-ombèn karemenanipun kathah tiyang, saé menika nèm-nèman nanging ugi tiyang sepuh.
Sesarengan kaliyan tambahipun umur, padheting balung kita sangsaya kirang. Kanggé mrantasi bab menika, kita saged ngombé yogurt ingkang andhap lemak saha bébas gendhis kanthi ajeg. Yogurt sugih déning kalsium saha manéka-werni nutrisi penting, ingkang dipun betahakan badan,


Brem
Brem yaiku panganan tradisional kang digawé saka asil fermèntasi ketan. Ana loro jinisé brem, yaiku brem kang padhat akèh ditemoni ing Madiun lan Wonogiri, lan brem kang bentuké cuèr ana ing Bali.
Brem kang bentuké padhat dikenal ana ing dhaérah Madiun lan Wonogiri. Brem kang ana ing Madiun asalé saka Désa Bancong lan Kaliabu, Kecamatan Caruban, Kabupatèn Madiun, Jawa Timur. Brem kang saka Madiun bentuké kothak gèpèng, warnané rada kuning, ukurané rata-rata 15 cm x 5 cm x 0,5 cm. Brem kang asalé saka Wonogiri, Jawa Tengah, bentuké bunder gèpèng, warnané putih, dhiamèteré kira-kira 5 cm lan kandelé kira-kira 0,3 cm. Brem kang bentuké padhat rasané legi, nalika dipangan rasané semriwing lan langsung ajèr. Brem kang bentuké cuèr asalé saka Bali lan Nusa Tenggara, brem kang saka Bali warnané putih kaya susu, minangka kang saka Nusa Tenggara warnane abang.


text:
panunggalanira ana kang trengginas, padha sira dadekna pemimpin pangoning raja-kaya kagunganingsun."
7 Sang Yusuf tumuli uga ngirid kang Rama Yakub sowan ing ngarsane Sang Prabu Pringon. Rama Yakub nyuwunake berkah Sang Prabu Pringon. 8 Pandangune Sang Prabu Pringon marang Rama Yakub: "Sampeyan sampun umur pinten taun?" 9 Unjuke Rama Yakub marang Sang Prabu Pringon: "Etanging taun-taun anggen kawula nglembara dados tiyang neneka punika satus tigang dasa taun. Cacahing taunipun gesang kawula namung sakedhik, nanging kathah karibedanipun; boten saged nututi umuripun para leluhur kawula ing nalikanipun sami nglembara dados tiyang neneka." 10 Rama Yakub tumuli nyuwunake berkah Sang Prabu Pringon; sawuse iku banjur mundur saka ngarsane Sang Prabu Pringon. 11 Sang Yusuf tumuli mrenahake pamanggone kang rama lan sadulur-sadulure, padha diedumi wewenang nduweni bumi ana ing kono, kaya kang kadhawuhake dening Sang Prabu Pringon. 12 Karodene Sang Yusuf nyekapi panggesangane kang rama,
sadherek-sadhereke lan sabrayate kang rama, miturut cacahe anak-anake.
Apa kang katindakake Sang Yusuf ing sajrone mangsa pailan
47:13-26
13 Ing saindenging nagara kono ora ana pangan, marga pailane luwih dening abot, nganti wong satanah Mesir lan satanah Kanaan padha nglentere lan lemes dening pailan mau. 14 Sang Yusuf nuli nglempakake dhuwit kang ketemu ana ing tanah Mesir lan ing tanah Kanaan, yaiku dhuwit patukone gandum; dene dhuwit-dhuwite mau digawa mlebu menyang ing kratone Sang Prabu Pringon. 15 Bareng ing tanah Mesir lan ing tanah Kanaan wus ora ana dhuwit, wong-wong Mesir padha seba marang ing ngarsane Sang Yusuf serta matur: "Kawula mugi panjenengan dalem paringi tedha, punapa kawula kedah pejah wonten ngarsa dalem ngriki? Margi sampun sami boten gadhah arta malih." 16 Paring wangsulane sang Yusuf: "Manawa wus padha ora duwe dhuwit, raja-kayamu aturna, kowe bakal dakwenehi pangan, minangka ijole raja-kayamu." 17 Raja-kayane banjur padha diaturake marang Sang Yusuf. Sang Yusuf tumuli maringi pangan minangka ijole jaran, pepanthan wedhus, pepanthan sapi apadene kuldi; dadi setaun iku wong-wong mau padha dicukupi pangane minangka ijole raja-kayane. 18 Sawuse kliwat setaun, wong-wonge banjur
padha seba maneh marang ngarsane Sang Yusuf ing taun kang kapindhone, ature: "Boten sisah kawula selak wonten ngarsanipun gusti kawula, sarehning arta sampun telas, sarta sawontenipun raja-kaya sampun katur sadaya dhateng gusti kawula, dados sampun boten wonten malih ingkang kawula aturaken ing ngarsanipun gusti kawula, kejawi namung badan kawula saha pasiten kawula.
19 Punapa kawula sami kedah pejah wonten ngarsanipun gusti kawula, inggih kawula dalah pasiten kawula? Panjenengan dalem mugi karsaa mundhut badan saha pasiten kawula kalintonana tedha, dene kawula dalah pasiten kawula badhe lumados dhateng Sang Prabu Pringon. Sarta malih panjenengan dalem mugi karsaa maringi winih, supados kawula sami gesang, sampun ngantos pejah, saha bumi ing ngriki sampun ngantos dados cengkar." 20 Sang Yusuf banjur mundhut kabeh tanahe wong Mesir dadi kagungane Sang Prabu Pringon, awitdene siji-sijine wong Mesir padha ngedol pategalane marga saka bangeting pailan kang dialami. Kaya mangkono satanah kabeh dadi kagungane Sang Prabu Pringon. 21 Dene mungguh rakyate iku padha dimagawekake wiwit saka wates sisih kene nganti tekan wates sisih kana. 22 Mung bumi darbeke para imam iku ora dipundhut, marga para imam iku padha tampa cadhong tetep saka Sang Prabu Pringon, sarta anggone padha mangan saka peparinge Sang Prabu Pringon iku, mulane padha ora ngedol palemahane.
23 Sang Yusuf tumuli ngandika marang rakyat mau: "Lah wiwit dina iki kowe dalah palemahanmu wus daktuku dadi kagungane Sang Prabu Pringon. Enya, iki winih, supaya kowe bisa nyebari lemah iku. 24 Dene mungguh pametune iku: sapralimane ladekna marang Sang Prabu Pringon, dene kang patang pralimane iku dadia pandumanmu kanggo winih lan kanggo panganmu lan brayatmu apadene anak-anakmu." 25 Ature wong akeh iku: "Panjenengan dalem ingkang mitulungi gesang kawula, uger kawula sami manggih sih wonten ing ngarsanipun gusti kawula, kawula badhe nglampahi dados abdinipun Sang Prabu Pringon." 26 Mangkono dadine pranatan iku ditetepake dening Sang Yusuf dadi undhang-undhang kang lestari nganti saprene tumrap bumine wong Mesir, yaiku sapralimane pametune iku dadi kagungane Sang Pringon, mung palemahane para imam ora dadi kagungane Sang Prabu Pringon.
Wekasane sugenge Rama Yakub
47:27-31
27 Anadene pamanggone Israel ana tanah Mesir iku ana ing tanah Gosyen, lan padha dadi pendhudhuk ing kono, serta padha bebranahan lan tangkar-tumangkar nganti dadi akeh banget. 28 Rama Yakub ana ing tanah Mesir isih kaparingan yuswa pitulas taun. 29 Nalika Rama Israel wus ngarapake seda, banjur nimbali kang putra Sang Yusuf, lan dipangandikani:
"Manawa aku oleh sihmu, bok tanganmu tumpangna ing sangisore cethikku, serta sumpaha, yen bakal nandukake katresnan lan kasetyan marang aku, yaiku: Aku aja kokkubur ana ing tanah Mesir! 30 Aku kepengin ana ing palereman amor karo para leluhurku. Kang iku aku gawanen metu saka ing tanah Mesir lan kuburen ana ing pasareane."
Ature Sang Yusuf: "Kula badhe ngestokaken sadhawuhipun rama." 31 Pangandikane Rama Yakub: "Kowe sumpaha!" Sang Yusuf banjur supaos ana ing ngarsane. Rama Israel banjur sujud madhep ing pasareane kang sisih dhuwur.
Rama Yakub mberkahai Manasye lan Efraim
48:1-22
1 Kacarita sawuse lelakon iku mau Sang Yusuf kaaturan uninga: "Rama dalem gerah!" Sang Yusuf tumuli ngajak putrane loro, Manasye lan Efraim


text:
uda kabèh. Apa waé sing ana gepok-sénggolé karo Baal bakal Dakgempur nganti tapis, semono uga sakèhé imamé Baal bakal Daksirnakaké, supaya jenengé ora diéling-éling menèh.
5 Iya bakal Daktumpes sakèhé wong sing padha munggah ing payon lan nyembah marang srengéngé, rembulan
lan lintang-lintang. Semono uga bakal Daktumpes wong sing padha ngabekti marang Aku lan setya marang Aku, nanging banjur iya wani sumpah atas jenengé Déwa Molokh.
6 Kejaba kuwi iya bakal Daktumpes sakèhé wong sing padha nyingkur lan ninggal Aku, yakuwi wong-wong sing padha ora ngabekti lan ora nyuwun pituduh marang Aku."
7 Dinané Pangéran wis cedhak; ing dina kuwi Pangéran bakal ndhawahaké paukumané; mulané padha menenga ana ing ngarsané. Pangéran wis tata-tata arep nandangi umaté, kaya wong nyembelèh kéwan kanggo kurban.
8 Pangandikané, "Ing dina panyembelèhan mau Aku bakal ngukum para penggedhé, para putra raja, lan sakèhé wong sing nyembah brahala manca.
9 Aku bakal ngukum sakèhé wong sing ngabekti manut carané wong kapir, sing padha nyolong lan mematèni supaya bisa ngebaki omahé bendarané nganggo barang colongan."
10 Pangandikané Pangéran, "Ing dina kuwi kowé bakal krungu swarané
tangis ing Gapura Iwak ing Yérusalèm. Ing péranganing kutha anyar kono kowé bakal krungu pesambat, lan ing gunung-gunung bakal keprungu swarané punthuk-punthuk sing padha jugrug.
11 Yèn kowé sing padha manggon ing pérangané kutha sing ngisor krungu sambat lan tangis, ngertia yèn para sudagar wis padha mati kabèh!
12 Ing dina kuwi Aku bakal mundhut lampu, banjur ngglédhah kutha Yérusalèm. Aku bakal ngukum wong sing marem karo uripé dhéwé, sing batiné kandha, 'Pangéran ora bakal ngaruhaké ngéné utawa ngono.'
13 Bandhané bakal dijarah-rayah lan omahé digempur dadi jugrugan. Bakal ora ngenggoni omah sing dibangun, lan ngombé anggur saka kebon anggur sing digarap."
14 Dinané Pangéran wis cedhak, malah wis cedhak banget lan tekané kanthi rerikatan! Dina mau bakal nekakaké kasusahan akèh, serta para serdhadhu sing kendel pisan bakal padha nangis saka semplahing atiné!
15 Dina kuwi dinaning paukuman, dinaning karubedan lan kasedhihan,
dinaning karusakan, pepeteng lan kaanan sing surem. Dinaning mendhung sing peteng ireng nggegirisi,
16 dina sing kebak swaraning slomprèt lan bengoké serdhadhu sing padha perang nyerbu bètèng-bètèngé kutha lan menara-menara pangungakan.
17 Pangéran ngandika mengkéné,
"Karubedan sing Daktekakaké marang manungsa kuwi semono gedhéné nganti wong bakal padha gagap-gagap kaya wong wuta. Sebab wong-wong mau wis padha gawé dosa marang Aku, mulané saiki getihé bakal kawutahaké kaya banyu, lan jisimé bakal padha bosok ana ing lemah."
18 Ing dinané Pangéran kuwi Panjenengané bakal netingalaké bebenduné, mula emas lan slakané bakal ora bisa mitulungi apa-apa. Salumahing bumi bakal katumpes déning mulading dukané Pangéran. Panjenengané bakal ngendhegaké tanpa kanyana-nyana sakèhing kumelip sing urip ana ing bumi.
2 1 Hé para bangsa sing padha ora duwé isin, padha élinga
2 sadurungé kowé padha alum lan mati kaya kembang! Élinga sadurungé
paukumané Pangéran sing ngalad-alad nekani kowé, ya sadurungé Panjenengané ngetingalaké dukané.
3 Padha mratobata marang Pangéran hé sakèhé umaté sing andhap-asor ing ati lan ngèstokaké dhawuhé. Nindakna kabeneran lan ngasorna awakmu ana ing ngarsané Pangéran. Mbokmenawa kowé kepareng oncat saka paukuman, iya ing dinané Pangéran ngetingalaké paukumané.
4 Bakal ora ana wong siji-sijia sing kari ana ing kutha Gaza. Askelon bakal suwung, ditinggal lunga rakyaté. Wong sing padha manggon ing Asdod bakal katundhung metu ing wayah awan, lan wong Ékron iya bakal katundhung saka kuthané.
5 Kowé hé wong Filistin, kowé wis diukum, ya sakèhé wong sing padha manggon ing pesisir. Pangéran bakal ndhawahaké paukuman marang kowé. Kowé bakal katumpes, nganti ora ana wong siji-sijia sing kari.
6 Daerah ing sapinggiring segara bakal dadi pangonan lan didegi gubugé para pangon lan kandhang-kandhang wedhusé.
7 Wong Yéhuda sing isih padha urip bakal ngenggoni tanahmu, bakal padha angon wedhusé ana ing kono lan padha turu ana ing tilas omah-omahé wong Askelon. Pangéran Allahé bakal nunggal karo wong-wong mau, nganti bakal padha makmur menèh.
8 Pangéran Allah Kang Mahakwasa ngandika mengkéné, "Aku mireng yèn wong Moab lan wong Amon padha ngala-ala lan ngina marang umat-Ku, lan padha sumbar yèn bakal nelukaké tanahé.
9 Demi Aku iki Allahé Israèl kang gesang, Moab lan Amon bakal Daktumpes kaya Sodom lan Gomora. Panggonan kono bakal dadi panggonané wong gawé uyah lan selawas-lawasé dadi jugrugan sing kurugan thethukulan eri lan lateng. Umat-Ku sing isih urip bakal padha njarah rayah panggonan mau lan ngebèki lemahé."
10 Wong-wong Moab lan Amon bakal diukum merga enggoné umuk lan angkuhé, apa déné enggoné ngina marang umaté Pangéran Kang Mahakwasa.
11 Sabanjuré sakèhing bangsa bakal ngabekti marang Pangéran ana ing negarané dhéwé-dhéwé.
12 Semono uga wong Sudan bakal padha katumpes tapis.
13 Pangéran bakal ngagem pangwasané kanggo numpes Asyur. Kutha Ninewé bakal kadadèkaké jugrugan sing sepi, dadi ara-ara samun sing tanpa banyu.
14 Panggonan kono bakal dadi pangonan wedhus lan papan pengasoané sato kéwan rupa-rupa. Manuk beluk bakal manggon ing jugrugan kono lan manggung ing jendhélané. Manuk gagak bakal padha kaok-kaok ana ing undhak-undhakané omah. Blabag-blabag kay


text:
q Mi + 1,5 SDi \) | Sae |
| 2 | \( Mi - 1,5 SDi \leq x \leq Mi + 0 SDi \) | Kirang |
| 1 | \( Mi - 3 SDi \leq x \leq Mi - 1,5 SDi \) | Kirang Sanget |
Katrangan:
- \( Mi \) (rerata tataran ideal): \( \frac{1}{2} \) (tataran ideal maksimum + tataran minimal ideal)
- \( SDi \): \( \frac{1}{6} \) (tataran ideal maksimum + tataran minimal ideal)
- \( X \): tataran ingkang dipunasilaken
Caranipun ngetang dudutan asiling rerata tataran saben perangan inggih menika kados mekaten:
a) Pambijining kwalitas *media* dening Dosen Ahli Wulangan
- Gunggungipun pratandha : 18
- Tataran maksimal ideal : $18 \times 4 = 72$
- Tataran minimal ideal : $18 \times 1 = 18$
- Nemtokaken biji rerata *ideal*
$$Mi = \frac{1}{2} (skor maksimal ideal + skor minimal ideal)$$
$$= \frac{1}{2} (72 + 18)$$
$$= 45$$
- Nemtokaken simpangan baku *ideal*
$$SBi = \frac{1}{6} (skor maksimal ideal - skor minimal ideal)$$
$$= \frac{1}{6} (72 - 18)$$
$$= 9$$
- Nemtokaken rentang biji pamiji kwalitas *media* pamulangan
- Sae sanget
$$= Mi + 1,5 SDi \leq x \leq Mi + 3,0 SDi$$
$$= \{45 + 1,5 (9) \leq x \leq 45 + 3,0 (9)\}$$
$$= \{58,5 \leq x \leq 72\}$$
- Sae
$$= Mi + 0 SDi \leq x \leq Mi + 1,5 SDi$$
$$= \{45 + 0 (9) \leq x \leq 45 + 1,5 (9)\}$$
$$= \{45 \leq x \leq 58,5\}$$
- Kurang
\[ Mi - 1,5 \times SDi \leq x \leq Mi + 0 \times SDi \]
\[ = \{45 - 1,5 (9) \leq x \leq 45 + 0 (9)\} \]
\[ = \{31,5 \leq x \leq 45\} \]
- Kurang sanget
\[ Mi - 3 \times SDi \leq x \leq Mi - 1,5 \times SDi \]
\[ = \{45 - 3 (9) \leq x \leq 45 - 1,5 (9)\} \]
\[ = \{18 \leq x \leq 31,5\} \]
Wonten ing pambijining kwalitas media dening dosen ahli wulangan, wonten kalih perangan ingkang dipunbiji, inggih menika perangan piwulangan saha perangan leresipun isi. Perangan piwulangan gadhah 10 pratandha, wondene perangan leresipun isi gadhah 8 pratandha. Caranipun ngetang dudutan asiling rerata tataran saben perangan inggih menika kados mekaten:
(1) Perangan Piwulangan
- Gunggungipun pratandha : 10
- Tataran maksimal ideal : \( 10 \times 4 = 40 \)
- Tataran minimal ideal : \( 10 \times 1 = 10 \)
- Nemtokaken biji rerata ideal
\[ Mi = \frac{1}{2} (skor maksimal ideal + skor minimal ideal) \]
\[ = \frac{1}{2} (40 + 10) \]
- Nemtokaken simpangan baku ideal
\[ SBi = \frac{1}{6} (skor maksimal ideal - skor minimal ideal) \]
\[ = \frac{1}{6} (40 - 10) \]
\[ = 5 \]
- Nemtokaken rentang biji pamiji kwalitas media pamulangan
- Sae sanget
\[ = Mi + 1,5 SDi \leq x \leq Mi + 3,0 SDi \]
\[ = \{25 + 1,5 (5) \leq x \leq 25 + 3,0 (5)\} \]
\[ = \{32,5 \leq x \leq 50\} \]
- Sae
\[ = Mi + 0 SDi \leq x \leq Mi + 1,5 SDi \]
\[ = \{25 + 0 (5) \leq x \leq 25 + 1,5 (5)\} \]
\[ = \{25 \leq x \leq 32,5\} \]
- Kurang
\[ = Mi - 1,5 SDi \leq x \leq Mi + 0 SDi \]
\[ = \{25 - 1,5 (5) \leq x \leq 25 + 0 (25)\} \]
\[ = \{17,5 \leq x \leq 25\} \]
- Kurang sanget
\[ = Mi - 3 SDi \leq x \leq Mi - 1,5 SDi \]
\[ = \{25 - 3 (5) \leq x \leq 25 - 1,5 (5)\} \]
\[ = \{10 \leq x \leq 17,5\} \]
(2) Perangan Leresipun Isi
- Gunggungipun pratandha : 8
- Tataran maksimal ideal : 8 x 4 = 32
- Tataran minimal ideal : 8 x 1 = 8
- Nemtokaken biji rerata ideal
\[ Mi = \frac{1}{2} (skor maksimal ideal + skor minimal ideal) \]
\[ = \frac{1}{2} (32 + 8) \]
\[ = 20 \]
- Nemtokaken simpangan baku ideal
\[ SBi = \frac{1}{6} (skor maksimal ideal - skor minimal ideal) \]
\[ = \frac{1}{6} (32 - 8) \]
\[ = 4 \]
- Nemtokaken rentang biji pamiji kwalitas media pamulangan
- Sae sanget
\[ = Mi + 1,5 SDi \leq x \leq Mi + 3,0 SDi \]
\[ = \{20 + 1,5 (4) \leq x \leq 20 + 3,0 (4)\} \]
\[ = \{26 \leq x \leq 32\} \]
- Sae
\[ = Mi + 0 SDi \leq x \leq Mi + 1,5 SDi \]
\[ = \{20 + 0 (4) \leq x \leq 20 + 1,5 (4)\} \]
\[ = \{24 \leq x \leq 26\} \]
- Kurang
\[ Mi - 1,5 \times SDi \leq x \leq Mi + 0 \times SDi \]
\[ = \{20 - 1,5 (4) \leq x \leq 20 + 0 (20)\} \]
\[ = \{26 \leq x \leq 20\} \]
- Kurang sanget
\[ Mi - 3 \times SDi \leq x \leq Mi - 1,5 \times SDi \]
\[ = \{20 - 3 (4) \leq x \leq 20 - 1,5 (4)\} \]
\[ = \{8 \leq x \leq 14\} \]
b) Pambijining kwalitas media dening Dosen Ahli Media
- Gunggungipun pratandha : 19
- Tataran maksimal ideal : 19 x 4 = 76
- Tataran minimal ideal : 19 x 1 = 19
- Nemtokaken biji rerata ideal
\[ Mi = \frac{1}{2} \times (skor maksimal ideal + skor minimal ideal) \]


text:
sarta tumeka patine.
Wetengan iku wadon nanging besuk ala lakune.
Sira oleh jodho becik lakune.
Becik sira ngantia telung sasi maneh nikaha.
WAJIB WERUH MANUSA MARANG PANGERAN
Taun iki aja sira ningkah dhingin.
Dhewekne luwih asih marang sira.
Aja sira lumaku sadurunge dina Akad.
Mitramu iku luwih asih marang sira nanging tan katara.
Kang jupuk barang wong wadon wus diwehake wong liya.
Dheweke gelis teka kalawan rena atine.
Sira tan duwe untung ing kene prayoga ngalih nagara.
Sajrone sasi iki sira bakal kauntungan.
Sira tan duwe untung lamun tan ana wong kang nulungi.
Apa kang dadi pangajapira dina iki ora oleh.
Saka pangojoking sanak sadulure dadi pegatan.
Wong kang perang iku lagi ginanjar.
Prakara iku tan bisa putus yen tan tekan dhuwur.
Ing taun iki ana kauntunganira nanging aja ing dharatan.
Arep nemu susah sarta katunan, wahananing kedut iku.
Impen iku sira bakal nemu susah luwih banget.
Wong wadon mengko kang gawe kauntunganira.
Ngantia sawatara dina mengko oleh pangapura.
Wong lara kena kaarep warase nanging turuten karepe.
Wetengan iku metu lanang nanging kapundhut wong gedhe.
Bisa oleh jodho becik tur sugih nanging nglarake ati.
LABUHANA WASKITHANE KAWRUHIRA
Sira oleh wanita kang becik tingkah polahe.
Sajrone taun iki becik sira ningkaha.
Sayekti banget asihe marang sira.
Aja sira lumaku lamun ora dina Slasa.
Katon ala, tan becik, nyatane becik atine.
Barang ilang dicolong wong lanang nanging wis didol.
Dheweke teka kalawan susah atine.
Sajrone nagara kene ora becik ana ira.
Oleh kauntungan ananging kalawan susah.
Ana kauntunganira nanging saka margane wong wadon.
Apa kang dadi pangajapira ora lawas tinekan.
Marga saka wong wadon sira mengko pegatan.
Wong kang ana paprangan nemu kanin pupune.
Prakara iku ora suwe bakal kapanyus.
Taun iki dharat padha uga, krana adoh cilakanira.
Ananing kedut iku sira bakal nemu untung saka wanita.
Impen iku sira bakal diulemi rame-rame.
Dina iki bakal nemu cilaka saka sawijining wong.
Ora antuk pangapura malah-wus takdire lunga saka nagara.
Ananing ati dadi waras mulane aja diaru-biru.
Wetengan lair wadon besuk jodhone wong gedhe.
PASTI TAN LANGGENG SIRA ANA ING DUNYA
Metu anak lanang, nanging bocah iku slawase mlarat bae.
Bakale oleh jodho tedhak wong gedhe nanging miskin.
Yen kena aja sira ningkah karana akeh sengkalane.
Dheweke ora pati asih marga atine tan tetep.
Kena lumaku saiki nanging aja kasi kliwat jam 10.
Kawanuhanira iki ngarah barangira bae.
Barang Iku ora katemu kang nyolong wong wadon.
Dheweke mengko teka kalawan bungah nanging gelis lunga maneh.
Enggal gingsira saka kene karana cilaka are p nekani.
Ora oleh kauntungan karana sengkala saking sanakmu.
Tan nemu kauntungan marga saking sedulurira.
Apa kang sira ajap lawas tekane.
Ora sida pegatan marga anata elingane becik.
Wong kang ana paprangan iku lara banget.
Saka prakara iku kapancus ing ngisor tangan.
Taun iki ing lautan untungira luwih adoh.
Arep nemu cilaka, jalaran saka wong wadon.
Sira iku katimbalan wong gedhe marga saka kasusahan.
Dina iki akeh cilaka marga akeh wicara kang nasar.
Sapisan iki kalawan pesthi oleh ngapura.
Yen ora sabar lan alon lara ira tan waras.
DESTHI SADUSA YOGYA DEN ADOHANA Lara iku waras tinulungan saka ruh-karuhe.
Wetengan iku metu lanang nanging amlaratake.
Oleh jodho saka liyan nagara.
Yen sira ningkah marga ora ana alane.
Dheweke tresna nganti kaya badane dhewe.
Kena lumaku dina iki nanging aja kasi kliwat patang dina.
Mitramu iki delengen kang becik-becik sarta jaganen.
Barang iku isih kependhem lemah ana sajroning omah.
Ora teka, dheweke kena prakara.
Katahana ing nagara kene mengko ana kang tulung.
Sajroning taun iki sira bakal nemu untung,
Kauntunganira isih tangeh.
Pangajapira tan kena sira arep-arep.
Yen andadekna tukar sayekti dadi pegate.
Wong kang aprang mengko gelis teka.
Prakara iki bakale dadi dawa.
Taun iki yen sira ing lautan sira anemu cilaka.
Arep oleh kiriman saka sadulur adoh.
Sira arep diundang wong kang arep takon siji prakara.
Dina iki ora ana pisan cilakanira.
Amesthi oleh ngapura tulungan saka wanita.
JALARANING ARJA SAKING UTAMA
Wong kang ana jroning susah tan oleh apura.
Wong kang lara, ngenteni tamba saking liyan sarah.
3 Wetengan iku metu wadon, bocah gawa kauntungan.
Yen lanang nemu kauntungan yen wadon nemu laki miskin.
Nikah iki ana kang nyegah marga prakara dhuwit.
Ya bener dheweke asih, nanging ora lawas.
Dina iki aja lumaku, sesuk bae lumakua.
Mitramu iku tan bener atine manawa nedya gawe ala.
Barang iku ora ilang marga lali bae.
Dheweke arep bali nanging ana kang tan aweh.
Becik sira lunga saka kene marga akeh kacilakan.
Sajroning taun ioki sira katunan bae.
Kauntunganira wus parek.
Kang dadi pangajapira mengko gelis oleh.
Prakara kang tan mirsa mengko dadi pegatan.
Wongkang ana paprangan dupateni bature dhewe.
Prakara iki ora dadi apa-apa.
Taun iki kauntunganira ing lautan.
Kedut iku sira bakal nemu kabar sadulurira mati.
Sira are p ditimbali wong gedhe dijak sukan-suka.
Dina iki akeh cilaka marga saka wanita.
YEKTINE MANUSA TINITAH MULYA
Dina iki akeh cilakanira marga akeh suka nira.
Wong kang ana jroning susah oleh ngapura.
Wong kang lara rada samar yen tan oleh tamba becik.
Wetengan iku metu wadon nanging tan dawa umure.
Yen lanang oleh bojo becik, yen wadon sugih.
Nikah iku becik tur slamet bisa golek sandhang pangan.
Dheweke tan asih sajroning rong sasi iki.
Dina iki kena lumaku nanging ngantia jam 10 awan.
Wong iku atine becik nanging gelis mati.
Barang iku cinolong wong wadon tan bisa kat
Sajroning 6 utawa 7 d


1Timotius, karepku sing ndisik déwé marang kowé yakuwi, pada ndedongaa, nyuwuna lan maturkesuwuna marang Gusti Allah kanggo wong kabèh. 2Pada ndedongaa kanggo penggedéné negara lan wong kabèh sing nduwèni penjawab gedé. Dadiné awaké déwé uripé bisa ayem lan tentrem lan bisa ngladèni Gusti Allah karo tingkah lan laku sing bener. 3Pandonga kaya ngono kuwi apik lan disenengi karo Gusti Allah, Juru Slameté awaké déwé. 4Karepé Gusti Allah, bisaa kabèh wong nampa keslametan lan ngerti pitutur sing bener. 5Karepé Gusti Allah uga, bisaa wong-wong pada ngerti nèk namung ènèng Gusti Allah siji lan namung ènèng wong siji sing bisa nggatukké manungsa marang Gusti Allah, yakuwi Gusti Yésus, Juru Slameté manungsa. 6Dèkné nglabuhi manungsa sampèk mati, supaya manungsa bisa utyul sangka kwasané ala. Patiné Gusti Yésus kuwi digawé tanda karo Gusti Allah nèk Dèkné kepéngin nulungi kabèh manungsa, supaya pada slamet. Pantyèn wantyiné ya wis pener tenan. 7Mulané Gusti Allah milih aku dadi rasul sing kudu mulangi liya-liya bangsa bab pitutur sing bener. Dadiné bangsa liyané bisa pretyaya marang pitutur sing bener. 8Timotius, karepku, nang endi waé nèk pada ngumpul, wong lanang-lanang nèk ndedonga kuduné karo ati sing pasrah marang Gusti Allah. Dadiné nèk ndonga bisa ngumbulké tangané, awit ora nduwèni rasa nesu apa sangsi nèk ora bakal ketampa pandongané. 9Semono uga karepku kanggo wong wédok-wédok, pada nganggoa salin sing pantes lan patyakan sing lumrah. Ora usah rambuté digawé sing ora-ora lan dipasangi emas apa barang liyané sing pating kerlip, ora. Lan ora usah nganggo salin sing larang-larang. 10Tenimbang nggolèk pengaleman karo patyakan sing kaya ngono kuwi, luwung pada nglumui nggawé betyik waé. Kuwi apik lan pantes kanggo ngétokké nèk nurut Gusti Allah. 11Wong wédok kudu sing anteng, trima diblajari karo wong lanang. 12Aku ora gelem nèk wong wédok mulangi nang kumpulan. Lan aku uga ora nglilani nèk wong wédok mandori sing lanang. Pantesé kuwi wong wédok kudu sing anteng. 13Gusti Allah lak nggawé Adam ndisik ta, sakwisé Adam terus Eva. 14Karomenèh, dudu Adam sing dikenèng karo Sétan mbiyèn-mbiyèné, nanging sing wédok. Dèkné sing nggugu apusané Sétan terus nerak angger-anggeré Gusti Allah. 15Nanging kepriyé waé wong wédok bakal slamet, senajana bakal ngrasakké lara terus enggoné anak-anak, pokoké janji pada mantep terus pretyaya lan trésna marang Gusti Allah lan pada nindakké urip sing sutyi lan sing pantes.


adi pangiramu mungguh
Jiwa tansah lair lan mati
ananging, oh Satriya asanjata dibya
samesthine haywa sira nalangsa.
27) Tumrap kang lair, pati iku wus pesthi
tumrap kang mati, lair iku kudu.
mangkono iku sayektine ora bisa den selaki
mula sira datan pantes nandhang roga.
Nadyan pati tan bisa diendhani, nanging ora ateges kudu mbenerake dumadine rajapati, nganyut tuwuh lan paprangan. Janma tan bisa ngarep-arep petine manungsa kanthi wawaton manawa kabeh titah kudu mati. Tumrap Jiwa sampurna, nora bakal nggege mangsa jangkaning jagad.
28) Titah iku ing purwane datan katon
mung katongton ing madya kala
lan samar ing wusanane
genea mesthi sedhih, he Bharata.
Purwane lan wusanane, titah iku nora wujud, dene anane ing kala madya ya jroning jagad iki, ora liya hamung wawayangan. Mula, aja manungsa cilike mrabawani gedhene ngendhaleni Jiwa. Kang mangkono aja nganti dumadi.
29) Ana titah wus andulu sipat Agung-Nya
ana kang micara Kawibawan-Nya
lan uga hangrungu Wisesa-Nya
hananging nora sawiji kang wus krungu mangerteni.
Nora kathah kang wruh, mireng lang micara babagan Jiwa, karana ora akeh kang rila laku jejeg ing kapitayan lan makarya tanpa pamrih. Akeh kang kepengin mgregem sejatining bebener, nanging dheweke nyandhang rangu lan miyur. Manawa kalis ing rarangu, keh-akehe samya mupus amarga awrating panyandhang jro lumaku ngudi sejatining bebener iku.
30) Kang mapan ing sadhengah titah
nora bakal bisa kaperjaya.
Saka iku, oh Bharata, aja ngumbar wiyoga
ing patine titah singa-singa.
31) Eling mring kawajibanira
sira aja nganti miris.
Tumraping satriya tanana kang luwih mulya
kajaba ngrungkebi jejeging adil.
32) Mongkoging para satriya, oh Parta
piniji labuh nagara
tanpa den upaya ugi
kori kaswargan wus tinarbuka.
33) Kalamun sira datan hanglakoni
ngrungkebi jejeging adil mau,
ninggalke kawajiban lan kasatriyanmu
mula, dosa gedhe tumrap jeneng sira,
Tetembungan "perang" lan "satriya" mengku karep lair lan batin. Perang njejegake bebener tata lair mbelani nusa, bangsa lan agama, uga minangka perang antarane ala lan becik. Sapa kang selak kanthi wawaton kiyanat, miyur lan jirih iku dosa.
Satriya mangkono nora hamung amarga manungsa linair satriya, nanging luwih katujokake marang "darmaning satriya" kang den wujudake ing sipat lan pakarti.
34) kridhamu bakal dadi pocapane kawula,
lan tumrape janma kang linuhung
kelangan kawiryan iku
luwih nistha tinimbang pralaya.
35) Para satriya gung bakal nganggep
sira ngucireng yuda
lan uga kang biyene hamujakrama
samengko ngesorake kanthi pangina.
36) Akeh pangundhamana marang sira
dening para satru
ngala-ala lan ngina katiasanmu, Apa ana kang luwih nyedhihake katimbang iku ?
37) Umpama tiwas, sira bakal manjing swargaloka
utawa yen jaya, sira bakal ngisep maduning donya.
Mula agya bangkit, Kunthiputra
gelengna tekad, hamagut yuda.
38) Kanthi pianggep suka lan duhkita
bathi lan rugi, jaya lan asor, tan prabeda
nuli maju acampuh prang
sira tan tumindak dosa.
39) Mangkono piwulang Sankhya mring sira
nuli piarsakna piwulang Yoga.
Manawa sira sawega hanampa, he Parta
sira bakal kalis saking pangiketing karma.
Sejatine Satriya jroning paprangan hamung sasangu tekad lan kapitayan, datan nggegadhang jaya, seneng, donya, panguwasa lan swarga. Manawa wus mangkono Satriya, seneng lan sedhih, jaya lan asor tan prabeda. Satriya bisa makarti ing kahanan singa-singa, kalis ing pangiketing kawajiban lan pangiketing panjangka.
40) Jro prakara iki tan ana muspraning upaya
tan ana sambekala datan purna,
nadyan sethithik dharma iki
satemah kalis ing rasa giris.
41) Santosaning cipta, Kurunandana
tumuju marang pangajab sajuga.
Hananging kang maksih kapirangu
megar ambyar tanpa wusana.
42) Tembung ngayawara lan samudana
kaucap para Sankuni
ngrasakake kang sinerat ing Kitab
lan pratela : " ora ana liya kajaba iki !, he Arjuna.
43) Nepsu pribadi lan kaswargan dadi pangajabnya,
bakal lair utama minangka kanugrahan.
Lan kang weh pitutur yekti
nedya ngupadi kamulyan jati.
44) Kang ciptane maksih kengguh
marang pepinginan kamulyan lan panguwasa,
kinunjara piwulang kang mangkono
ora manther, tan patut laku samadi.
45) Kitab Suci wus ngandharake piwulang Triguna, Arjuna.
Luwarna pribadimu saking Triguna, uga saka loroning sipat.
Nerna budimu marang kasucen yekti
luwarana dhirimu saka wisayane kadonyan, manunggal lan Jiwa.
Sakabehe isen-isen jagad iku darbe watak telung prakara kang sinebut Triguna. Triguna saka tembung Tri tegese telu, Guna tegese sipat utawa watak. Sapisan, watak lantip, padhang, resik, bungah, lan anteng. Kapindho, trengginas, carub wor, nepsu, sedhih, sarta leget. Dene kang Katelu, cubluk, peteng, reged, kebluk, lan mati. Dadi, raga utawa wadhag nduweni siji antarane tetelu sipat iku.
Kresna mamrih supaya Arjuna luwar saka Triguna utawa cethane uwal saka pangiketing sipat, sandhangan lan watake raga, uga kalis saka kunjarane Loroning sipat, yaiku ala-becik, seneng-sedih, adhem-panas, lsp.
46) Wimbane sendhang ing tlatah banjir
karoban warih sadhengah papan
mangkono iku Kitab Suci
tumrap brahmana kang wicaksana,
47) Kawajibanmu samengko hamung tumindak
makarya datan kinanthen pamrih.
Aja sapisan nugraha kang kaesthi
uga aja mung kendel dadi parane karti.
Ukara "makarya datan kinanthen pamrih" iku nora ateges "makarya tanpa ngarep-arep pituwas", sabanjure kalis ing sadhengah panjangka, kaya gegambaran iki : Wong olah tetan


text:
alahe | Muhamadun habibullah | gumuruh kadi gêrah | jumêgur trêbang pipitu | rêbut berag kang narêbang ||
25. Wong roro ingkang ngempraki | Ki Jamal lan Widiguna | asangli (n)jogèd emprake | Widiguna bêksa wayang | Jamal emprak Bantênan | pan akathah solahipun |
26. Mingkag-mingkug lir anglangi | anglètèr mubêng kalangan | ambapang lir sandhanglawe | yèn ngringkus tindak kosrèkan | nyidhang obang-abingan | mêncak lir êncik Malayu | dhêpan cih-cih bancak-incak ||
27. Angêre miring kikincing | angêcincang bubucangan | apasang tamberang sale | Ki Widiguna atandang | acancut saserongan | kawêng sabuk taliwangsul | cathokan sêt kalèwèran ||
28. Ngore rambut pinara tri | kêris pan mongglèng manthelang | cawêtan nyakot rambute | asaguh singgah ing tingkah | sêblak bêksa kêlana | malang pasanging dhêdhêngkul | tungkak tumancêp agagah ||
29. Gêcot naricig sisirig | akêsrug tanjak sigêgan | dèblèg pancakgulu èjlèg | sakojur oklak-aklikan | ngalênggak langak-langak | tangan tampèl-tampèl pupu | hebat muwêr arenggotan ||
30. Anggêdhindhang dhingkik-dhingkik | kiprah gidrah runjah-runjah | ilo-ilo alêlathèn | ukêl tangkis salênthikan | amanthêng-manthêng tangan | maju ambanyak-salulup | pèk-èpèk kêlir kipatan ||
31. Ambuntut bèbèk kikirig | kerogan aciciluman | Widiguna kèh polahe | kang myat sami sumyak-sumyak | gumuyu kalihira | arame sumbu-sinumbu | anutug dènnira emprak ||
32. Salin sumalin kang singir | myang kang emprak gantya-gantya | Jamil lan Cêrmasana-ne | Jamal lawan Widiguna |
Jilid 7 - Kaca : 62
myang santri arakitan | angêtog sasukanipun | sasagêdira priyangga ||
33. Asuka Kiyai Bayi | myang sadaya samya rahab | jalu èstri tan wun rare | bungah-bungah sahadaya | anulya malih lêkas | lagon Jawa Pêtung-wulung | niba ginonjing gambuhan ||
379 Gambuh
1. Allah Allah Allahu | e ya Allah tabarakallahu | nulya santri kèh gumuruh naurani | barung lan tarêbang pitu | magênturan gurnita ngrok ||
2. Singripun man mislu | ahmad pil kaone ninah wau | badru jamidrul waraya pikusniki | tahuman mislu walahu | aikalaki sarapahu ||
Jilid 7 - Kaca : 63
3. Tinampan santri umyung | tanpa rungwan myang kang andudulu | samya tumut ambyong sauran bawa tri | kêlangkung ramya gumuntur | angarug-arug swarèng wong ||
4. Myang sruning trêbanganipun | mabyungan bêng pong pik pong pik prong brung | pyang pyêk pyêng pyêk dhêng dhung dhung brang tong ting tong gring | pong bêm pong bur pyak byung pyak byung | bung prong brung brung prong bur brang brong ||
5. Ki Jamal lan Jamilun | Crêmasana lan Widigunèku | kinèn emprak wong papat sarêng angibing | mulya ngadêg emprak gupuh | rekane samya dèn-êtog ||
6. Langkung ing gulêtipun | Jamal Jamil sami solahipun | Crêmasana Widiguna apan sami | kang sêlawatan saya sru | sêsêg têrbange agobyog ||
7. Kang emprak saya sêngkut | Crêmasana (m)bêksa kalihipun | Jamal wong ro emprak mêncak cara Êncik | pamêncake cikat-cikut |
samya têlorongan corong ||
8. Ramya sumbu-sinumbu | Jamal Jamil awake sakojur | dadi gêni gumrubug murub mêdèni | ting sêmborot gumarudug | sundhul usuke lir kobong ||
9. Malêngak kabèh (n)dulu | kuwatir yèn lajêng kobongipun | Jamal Jamil wong ro samyemprak anjungkir | anjogèd sikil nèng luhur | anjêjêr murub lir obor ||
10. Awake tan kadulu | kewala mung katon gêni murub | nganja-anja lumaku lir banaspati | Widiguna lir tinunu | ingkang pangabaran ngobong ||
11. Tan tumama ing latu | eca jêgligan apacak-gulu | anêrècèt kêkicatan acêcêngkik | binuka ing gêni murub | balêbêr sêng ngancik kobong ||
12. Anjêjêr poking pupu | pupu murub ngapit awakipun | Widiguna ngancik wêlakang angibing | kang (n)jungkir mêksih Lumaku | Crêma gambyong (m)bêksa wong ro ||
13. Karyèram mring kang (n)dulu | samya katêmbèn sajêg-jêgipun | durung mulat pagunan ingkang kadyèki | tan ana bosên andulu | rêmên mulat sarta gawok ||
14. Ingkang aemprak nutug | gya mudhun jlêg Widiguna murub | papan pisan samya murub dadi gêni | ulêng-ulêngan agapyuk | Jamal pundhake cinemplo ||
15. Jamil ngadêg ing luhur | Jamal anjêbèbèh tanganipun | Crêmasana Widiguna angênciki | sêmbari bêksa nèng ngriku | sinangga ing tangan karo ||
16. Wong papat maksih murub | kadya kir-ukiran gêni murub | Kyai Bayi Panurta sukanya ngênting | myang sadaya èstri jalu |
Jilid 7 - Kaca : 64
17. Sadangunira nutug | nêlasakên guna karyèng gumun | wus mangkana wangsul sawantahing warni | gêni tan na tabêtipun | emprak wêlakan kemawon ||
18. Kang singir wruh ing sêmu | nulya suwuk salalahu | ngalèhi wasalam salalahu ngali | ngala Muhamad ping têlu | nulya rèrèn samya aso ||
19. Ki Bayi alon muwus | hèh Luci iki apa wus bêdhug | matur inggih sampun bêdhug malah lingsir | panyanaku durung bêdhug | dene tan angrungu ingong ||
20. Kados wau kêsamur | dene gumuruhing singiripun | lah ya uwis Luci saosa kêndhuri | kang liningan mentar gupuh | parentah kasinoman wong ||
21. Nulya ambênganipun | rinampa sinaoskên ing ngayun | rolas ambêng gotong-pat gênging kêndhuri | kang santri sadayanipun | panganan wus dinum kang wong ||
22. Santri Luci angetung | undha-usuk akèh kêdhikipun | wus mangkana Ki Bayi Panurta angling | wus donganana


text:
Républik Èl Salvador iku nagara ing Amérika Tengah kang wewatesan karo Honduras lan Guatemala. Nagara iki jembaré 8.123 mil persegi (21.040 km²), utawa mèh padha karo praja Massachusetts ing Amérika Sarékat. El Salvador minangka nagara paling cilik ing bawana Amérika. Amarga ukurané nagara iki asring dijuluki "Tom Thumb saka Amérika"
Pamérangan administratif
El Salvador kapérang dadi 14 departemen (departamentos), kang sabanjuré dipérang dadi 267 kotamadya (municipios). Departemen-departemen mau yaiku:

Ahuachapán

Cabañas

Chalatenango

Cuscatlán

La Libertad

La Paz

La Unión

Morazán

San Miguel

San Salvador

San Vicente

Santa Ana

Sonsonate

Usulután

Deleng uga
 Pratélan nagara
 Pratélan nagara miturut bawana
 Pratélan nagara miturut amba wewengkon
 Pratélan lagu kabangsan
Pranala njaba
 Situs Kepresidenan
 Situs resmi pariwisata
 Situs Kedubes El Salvador di Washington, D.C.
Èl Salvador


text:
Gunung Anyar iku kacamatan ing Kutha Surabaya.
Réferènsi
Kacamatan ing Kutha Surabaya
Kacamatan ing Jawa Wétan


text:
Sega Kuning kuwe jane sega biasa sing diwei kelir nganggo kunir mulane dadi kuning.
bali ming:
 Sega
Sega
Panganan


Awan-awan kepanasan, mlayu ngisis nang ngisor wit kersen, si cery jowo. Wit kang subur, godhonge iju ruyu-ruyu, pange njepaplang ngiyupi, lan siji maneh, woh-wohane kang abang mbranang cilik imut legi nglangeni..
Awan kuwi jan puanas buanget, arek-arek cilik podho layangan, ono sing dolanan gedrik engklekan, ono sing bal-balan sajak ora ngreken panase awan kuwi. Ono kiro-kiro cah telu, ngiyup nang ngisor wit kersen, lungguh ndeprok sinambi ngonceki tebu nganggo untu. Wah…jan arek iki, gak mikir blas nek untune biso pothel kanggo ngonceki kulit tebu. Nanging arek telu iki jan gak mikir nganti semono. Kanthi asyik sesap-sesep tebu sajak sueger mamerke kesegeran marang kanca-kancane sing podho dolanan.
Arek-arek sing podho dolanan kepanasen kepingin ugo ngrasakke segere tebu, cepet-cepet mlayu marani njaluk bagihan. Nanging sayang, tebune keburu amblas kesikat. Gak kurang akal akhire podho menek wit kersen methil si ceri jowo. Najan wohe cilik nanging lumayan kanggo nelesi gulu garing kepanjer srengenge awan kuwi.
Crito ngisor wit kersen si ceri jowo, ngelingake polahe arek cilik jaman mbiyen…nglangeni….Menek…Jempalikan ….Gandhulan wit….oyak-oyakan, dhelikan….Gobak sodor….Loncatan tali karet…Dakon alias congklak…saiki nang ndi yo dolanan asyik traditional mau? Wis kalah mbek PS an, game-game an, cetingan, lan dolanan jaman milllnium liyane.
3 Komentar


text:
Opmeer iku siji gemeente ing provinsi Holland Lor, Walanda.
Gemeente ing Walanda


sagêd nyadèkakên barang pakaryan f 4423.-. I.M.I.W. Sêmarang f 1029.-, tuwin I.M.I.W. Surabaya f 275.-. Munduring sêsadean wau kakintên jalaran para juru ngukir ing Kutagêdhe sami mubêng-mubêng dhatêng tanah Jawi.
--- 1050 ---
Nyingkirakên Journalist Jêpan. Tuwan Kemyzo Tsuijimori, directeur hoofdredacteur kabar wulanan "Nanyo Yidei" ing Singapura, badhe dhatêng Jêpan mampir tanah Jawi anjujug Surabaya, lajêng dhatêng Sêmarang tuwin Bêtawi. Tuwan wau kajawi journalist ugi dados juru ngarang buku-buku saha lajêng kadakwa damêl sêrat sêbaran basa Jêpang ing bab conferentie padagangan ingkang mêntas kêlampahan. Inggih bab punika ingkang andadosakên kalêpatanipun. Salajêngipun kasingkirakên saking tanah ngriki dipun iring P.I.D. botên kenging mampir Singapura.
Prajanjian dagang Belgie kalihan tanah ngriki. Wontên pawartos, nagari Walandi rêrêmbagan kalihan Belgie badhe ngawontênakên prajanjian nyade sêmèn wêdalan Belgie dhatêng tanah ngriki. Dene tanah ngirikingriki. badhe ngintunakên kopi dhatêng Belgie. Rêgining sêmèn Belgie badhe langkung mirah, saha sampun ngawontênakên cobèn-cobèn ngintunakên sêmèn 2000 tong.
Lampah anggêgana saking nagari Walandi dhatêng tanah ngriki. Pangagênging K.L.M. nêtêpakên dhatêng para juru nglampahakên motor mabur, ngêmungakên tiyang sanga, tumrap saking nagari Walandi dhatêng tanah ngriki. Ing sasampunipun mlampah mantuk, lajêng ngaso kawan wêlas dintên, pêrlunipun kangge anjagi sampun ngantos wontên kasangsaran, jalaran kêsêl. Ingkang kapiji wau: Sillevis, Te Pas, Hondong, Parmentier, Geysen dorffer, Scholten, Van Dijk, Te Roller, Smirnoff, Frijn tuwin Slaak.
Tarakbrata. Kala tanggal 9 Augustus punika, pangajêng P.K.S. ing Surakarta ngrêmbag ing bab sêsirih. Gêlênging rêmbag para pangajêng warga supados nindakakên lampah: sabên tangi tilêm enjing sampun ngantos kirang saking jam 5, kêdah linggih tumiyin nêntrêmakên manah tuwin angên-angên, ing batos nyênyuwun dhatêng Pangeran rahayuning jasmani lan rohani tuwin rahayuning jagad agêng. Benjing malêm tanggal 1 Jumadilakir ngajêng, badhe sêsarêngan cêgah sahwat sadalu, enjingipun siyam sadintên, kanthi ngawontênakên panuwun kados inginggil.
Bab ilèn-ilèn toya ing Kroya. Ingajêng sampun wontên pawartos bab badhe ilèn-ilèn toya ing Kroya. Ing sapunika parentah sampun dhawuh dhatêng Ir. Van Es supados mriksa kawontênaning pasitèn ingriku, tumrap pikantukipun manawi dipun wontênakên bêndungan lèpèn Sêrayu.
Nyinau babagan pakunjaran. Tuwan Pauline Santos, Directeur pakunjaran ing Philipina dhatêng ing tanah Jawi, pêrlu nyinau babagan pakaryan pakunjaran ing tanah ngriki.
Prabeya wulangan padamêlan tangan. Miturut pawartos, Departement Pangajaran dhawuh, tumrap wulangan padamêlan tangan ing Mulo Gupêrmèn tumrap murid-murid èstri, ing klas 2 tuwin 3, kakengingakên bayaran sabên lare satunggal 35 sèn. Dene pangetangipun botên tumrap pangajaran ingkang salêbêtipun sawulan namung sinau botên langkung saking 15 dintên.
ASIA.
Gareth Jones dipun pêjahi dening tiyang awon. Sampun sawatawis dintên wontên journalist bangsa Inggris nama Gareth Jones dipun cêpêng dening tiyang awon bangsa Tionghoa ing laladan Peiping. Tiyang awon wau ngangkah supados angsal têbusan. Kalampahan sampun dipun wontênakên arta têbusan. Nanging salajêngipun Jones dipun pasrahakên dening tiyang awon sanès, ingkang lajêng nêdha têbusan langkung kathah. Wusana tiyang awon ingkang kantun wau tansah nyanggi kasamaran, Jones lajêng dipun pêjahi. Mayitipun pinanggih wontên ing Pao Chang.
Bêna ing Tiongkok. Bênanipun lèpèn Kuning saya botên kenging dipun suwawa, amargi jawahipun botên kêndhat. Sawarnining bêndungan sami dhadhal. Papan ingkang kêlêban toya wontên 2500 mil pasagi. Ing Hopei Kidul wontên 5000 dhusun kêlêban, griya ingkang larut 30.000, tiyang ingkang ngili 40.000. Ewon tiyang ingkang sami nêdha klikaning kêkajêngan. Ing Provincie Honan tiyang ingkang ngili wontên 1.750.000.
NAGARI WALANDI
Minister van Defensie Walandi. Wontên pawartos, kintên-kintên Gupêrnur ing Curacao, Majoor van Hobbe, badhe kaangkat dados minister van Defensie, anggêntosi minister Deckers.
EROPA.
[Grafik]
Golongan ibu campuh kalihan pulisi. Inginggil punika gambaripun golongan ibu ing Cork (Irlanda) nuju campuh kalihan golongan pulisi, jalaranipun nalika ingriku dipun wontênakên bêslahan kewan ingkang jalaran nunggak pajêgipun, wusana andadosakên pasulayan, lajêng campuh.
--- 1051 ---
Wêwaosan
Wangsulipun Tarsan.
Piridan saking buku karanganipun Tuwan Edgar Rice Burroughs.
40
XIV
Sarêng Tarsan dhawah ing sagantên, sanalika ngriku lajêng tuwuh pikiranipun nêdya anêbihi saking kapal ngriku, murih sampun ngantos badanipun kenging rodhaning kapal. Piyambakipun mangrêtos sintên tiyangipun ingkang nganiaya dhatêng piyambakipun ngantos kalampahan makatên punika. Lan sarêng piyambakipun ambathang wontên ing sanginggiling toya, manahipun karaos-raos sarta gêtun sangêt, dene namung kalayan gampil kenging pitênahipun Rokop punika.
Ngantos dangu piyambakipun tansah anyawang lampahing kapal ingkang saya dangu saya têbih saya têbih, punapa malih babar pisan botên tuwuh manahipun nêdya nêdha pitulungan. Salaminipun gêsang Tarsan botên nate nêdha tulung dhatêng sasami-sami, amila ing kala samantên inggih botên gadhah pik


text:
CERITO LUCU ISMA NOLAK MASKAWINE A.WIBOWO 2017 Warung Kopi Angkringan Ngawi
Home » Agus Kopdar » Cerita Lucu » CERITO LUCU ISMA NOLAK MASKAWINE A.WIBOWO
CERITO LUCU ISMA NOLAK MASKAWINE A.WIBOWO, Kategori : Agus Kopdar, Cerita Lucu ,Kutipan : "Dalan iki biyen nate tak liwati, "Nalikane langit mendhung kutho ngawi.. Koyo ngono iku lah kahanan atine Isma sak joke ditingg... Dst... Posted by Agus Kopdar at 20.33.00
"Dalan iki biyen nate tak liwati,
"Nalikane langit mendhung kutho ngawi..
Koyo ngono iku lah kahanan atine Isma sak joke ditinggal Iput sen gandrung karo Lucky. Senajan mendung tapi akhire Isma iso mesem sitik amergo oleh gebetan anyar jenenge A.Wibowo Bengi iki A. Wibowo lagi apel gone Isma, "hayyook nginceng,,, do ngopo jal!!
Isma : pean ki cius cayang mbi aku ta?
A.Wibowo: yo ceratus cius lah dek,, sampe tak apeli barang iki
Isma : lha kiro2 kapan hubungane dewe dihalalke,,? hiks ''gaya sinetron'
A.Wibowo: seng sabar disek,, lagi nglumpukne modal iki 'karo nyekel hape"
Isma : iyoo tapi yo ojo suwe2 selak disamber Putro aku ngko,,, ahaigh ahaigh
A.wibowo: wes to diempet disek,, yen modale cukup aku tak nembung wong tuamu.. huffhh ''ambegan rodo berat"
Isma : opo aku tak dadi TKW ae Mas,, ben langsung iso ningkat omah karo nglunasi utang2mu ''semi berkaca-kaca mripate'
A.Wibowo: hmm wi rak iklan radio to beb,, iki jal delok en,, "karo ngelungne hape neng Isma"
Isma : opo ki.. Adol ha ha happe??
A.Wibowo: wi enek 'user' karo ''password" e..
Isma : ya amppyuunn masss pean wes duwe tabungan jebule, hiks (mrebes haru)
A.Wibowo: dudu... Iku akun COC ku,, wi wes ono lemahe rong hektar,, omah kastil,, benteng.. Karo menara..
-nek pengen babat2 nyeluk BARBARIAN.
-nek pengen nebang wet gawe empok yo nyeluk PEKKA
-GOBLIN kae nek darurat ae nek blonjo ntek..
-nek gas LPG ntek yo nyeluk WIZARD
-pengen buron garangan yo ARCHER e kon menek tower..
Iku liane iseh akeh... wes kari nglakokne..
Isma : mas kiro2 hape ki nek DIGEMPLANGNE SIRAHMU NJAREM HORA!?
A.Wibowo : sek dek ya aku tak bali disek,, kon tuku lombok simbok ''k kk kkaburrr..
""A.Wibowo mlayu kepirit-pirit nganti cemplung kedokan,,, wkwkwkwk


text:
Cewek berjilbab nakal ngentot | Masterbokep.net
Cewek berjilbab nakal ngentot, bokep terbaru, streaming bokep, bokep online, bokep streaming 2016, video sex, bokep gratis, video ml, cewek ngentot, bokep 2016, xxx bokep, video panas artis, video memek, video indo ngentot, video rekaman sex, abg mesum, tante ngentot, bokep igo baru, video xxx, bokep kimcil, bokep smp, video bokep smu, bokep asia, bokep artis, bokep selingkuh, bokep bispak, bokep ayam kampus, video sex abg, video skandal sex artis indo, video tante girang, bokep cewek perawan, bokep cewek jilbab, bokep cewek aceh, video sex mesum indo, video sex cewek hijab perawan, video hot para abg perawan, video bokep online, cewek perawan ngentot, streaming sex terbaru indo 2016.
Related Post "Cewek berjilbab nakal ngentot"


text:
Subronto Kusumo Atmodjo - Wikipedia
Subronto Kusumo Atmodjo
Subronto Kusumo Atmodjo ingkang misuwur kanthi asma Subronto K. Atmodjo (lair ing Tayu, Pati, Hindia Belanda, 12 Oktober 1929 – pati ing Bekasi, Jawa Barat, 12 Novèmber 1982 ing umur 53 taun) inggih punika salah satunggalipun seniman saking Indonésia. Namanipun misuwur minangka komponis, pemimpin koor, lan pangripta lagu ing mangsa perjuangan Republik Indonesia. Pakaryanipun antawisipun Kantata Bintang Betlehem. Wonten kiprahipun ing jagat seni musik, Subronto K. Atmodjo sampun ngripta kalih dasa lagu kanthi iringan piano, gangsal welas lagu koor, selangkung lagu gréja, 3 lagu kantata lan oratoria, satunggal iringan kanggé beksan sendratari, puluhan aransemèn musik, kalebet pakaryan lagu awujud mars. Salah satunggalipun lagu anggitanipun dipunmot wonten Sing! A New Creation, buku kidung pujian wujud pakaryan sesarengan antawisipun Institute of Christian Worship, Faith Alive Christian Resources, lan The Worship Commision of the Reformed Church in America.[1][2][3][4][5][6]
Subronto lair ing Désa Margotuhu, Kacamatan Tayu, Kabupatèn Pati, Hindia Belanda, 12 Oktober 1929 lan séda ing Bekasi, Jawa Barat, surya 12 November 1982. Piyambakipun naté dipunkunjara minangka tahanan pulitik ingkang dipunlebetaken wonten Pulau Buru jalaran dipunanggep ndhèrèk Gerakan 30.S/PKI kanthi ngripta lagu Nasakom Bersatu. Komponis ingkang lembah manah lan teguh punika pungkasané pasrah dhumateng Kang Maha Kuwaos, séda wonten griyanipun, ing tlatah Pondok Gede, Bekasi, dinten Jumat surya 12 November 1982, awit saking ketaman gerah paru-paru.
Ing mangsa rejanipun, lagu anggitanipun Subronto Kusumo Atmodjo sesirah Nasakom Bersatu tansah dipunpirengaken lumantar stasiyun Radio Republik Indonesia. Dasawarsa 1950-an Subronto kalebet salah satunggalipun komponis ingkang tuhu prigel. Suburlah Tanah Airku, pakaryanipun rikala samanten, dipunanggep déning para juru kritik lan musikus minangka pakaryan ingkang saé lan awèt nglangkungi jaman. Sadèrèngipun séda, satunggalipun kelompok koor nampilaken lelagon punika wonten Televisi Republik Indonesia stasiyun Jakarta kanthi katrangan bilih ing dasawarsa 1950-an namanipun kawentar minangka pangripta lagu, pemimpin kelompok koor, lan komponis. Kajawi nggulawenthah Koor Suara Merdeka, Subronto Kusumo Atmodjo ugi nggulawenthah Koor Suara Gembira ingkang asring nggelar pakaryanipun wonten RRI rikala samanten.
Ing taun 1962 piyambakipun dhumateng Jerman Wétan saperlu ngangsu kawruh, sinau babagan kor lan pranata lagu ing Sekolah Musik Hanns Eisler. Nanging sawangsulipun wonten Indonésia, sasampunipun lulus kanthi sebatan cum laude, 1968, Subronto dumadakan dipunkunjara, dados tahanan pulitik amargi kacathet minangka anggota Lekra (Lembaga Kebudayaan Rakyat) ingkang indhukipun wonten Partai Kuminis Indonesia. Kalih taun salajengipun, 1970, Subronto Kusumo Atmodjo dipunkintun wonten Inrehab, Pulau Buru. Wonten ing mriku, piyambakipun ngadegaken kelompok musik Wai Apu Nada lan nampilaken lelagon Kudaku Lari, Come Back to Sorrento lan La Paloma. Ing wulan Désèmber 1977, Subronto saweg saget wangsul dhateng Jakarta. Nanging sumangatipun minangka seniman mboten naté kendho. Awit saking sesrawungan kaliyan Alfred Simanjuntak, Direktur Utama PT. BPK Gunung Mulia, Subronto pikantuk kapracayan dados redhaktur musik wonten ing mriku.
Partai Kuminis Indonesia
Tentang Subronto Kusumo Atmodjo
↑ BPK Gunung Mulia: Subronto K. Atmodjo, kapundhut 9 Mèi 2017
↑ Medium.com: Subronto K. Atmodjo & Paduan Suara Gembira, kapundhut 9 Mèi 2017
↑ Google Books: Hayo Membangun, kapundhut 9 Mèi 2017
↑ Alkitab-Sabda: KJ. 337 - Betapa Kita Tidak Bersyukur, kapundhut 9 Mèi 2017
↑ Komunitas Ubi: Berkat Karunia, Patut Disyukuri, kapundhut 9 Mèi 2017
↑ Ruang Gramedia: Tentang Buru, Pramoedya, dan Namlea, kapundhut 9 Mèi 2017
Dijupuk saka "_URL_


text:
Timbang kuwe salah siji desa nang Leksono, kabupaten Wonosobo, propinsi Jawa Tengah, Indonesia.
Referensi


text:
31 Juli iku dina ke-212 nang kalendher Gregorian.
30 Juli - 31 Juli - 1 Agustus
0731
0731
Tanggal


text: Dadi, ora ana sing akeh babagan Tinder, utawa sifat-sifat liya, diputer ing perusahaan finansial. Alasan sing bisa ditindakake yaiku sing Tinder ana ing taun pisanane ngasilake penghasilan langsung.